Acara naikkan bendera dahului perasmian Perhimpunan Agung UMNO 2021

KUALA LUMPUR, 18 Mac – Perhimpunan Agung UMNO 2021 dimulakan dengan acara menaikkan bendera UMNO di Plaza Merdeka, Pusat Dagangan Dunia Kuala Lumpur (WTCKL) di sini hari ini.

Upacara menaikkan bendera UMNO yang menjadi simbolik perasmian perhimpunan dimulakan oleh Ketua Pergerakan Wanita Datuk Seri Dr Noraini Ahmad diikuti Ketua Pemuda Datuk Dr Asyraf Wajdi Dusuki dan Ketua Puteri Datuk Zahida Zarik Khan dengan latar belakang lagu pergerakan masing-masing.

Presiden UMNO Datuk Seri Dr Ahmad Zahid Hamidi yang tiba pada 8.05 pagi kemudiannya menaikkan bendera UMNO ‘Sang Saka Bangsa’ dengan diiringi nyanyian lagu UMNO, ‘Bersatu, Bersetia, Berkhidmat’ oleh perwakilan yang hadir menyaksikan acara tersebut.

Turut hadir Timbalan Presiden UMNO Datuk Seri Mohamad Hasan. Hadir sama Perdana Menteri Datuk Seri Ismail Sabri Yaakob yang juga Naib Presiden UMNO bersama dua lagi Naib Presiden iaitu Datuk Seri Mahdzir Khalid dan Datuk Seri Mohamed Khaled Nordin serta Setiausaha Agung parti Datuk Seri Ahmad Maslan.

Selaras dengan situasi COVID-19, Perhimpunan Agung UMNO 2021 diadakan dengan prosedur operasi standard (SOP) ketat termasuk pematuhan pemakaian pelitup muka serta penjarakan fizikal.- BERNAMA


Institut latihan memandu dibenar beroperasi Khamis ini – Wee

PUTRAJAYA 7 Sept – Industri Latihan Pemanduan (ILP) Kenderaan Motor di seluruh negara dibenarkan beroperasi mulai Khamis ini (9 September) semasa tempoh Pelan Pemulihan Negara (PPN) secara janji temu, kata Menteri Pengangkutan Datuk Seri Dr Wee Ka Siong, hari ini.

Beliau berkata walaupun ILP dibenarkan beroperasi pada tarikh itu, proses pengujian untuk mendapatkan lesen memandu berkaitan hanya akan bermula pada 17 September.

“Ini bagi membolehkan institut memandu dan Jabatan Pengangkutan Jalan (JPJ) bersedia sepenuhnya bagi mengelakkan isu-isu berbangkit yang boleh memberi kesan negatif kepada calon,” katanya dalam kenyataan di sini.

Wee berkata kebenaran yang telah mendapat kelulusan daripada Majlis Keselamatan Negara (MKN) itu adalah tertakluk kepada pematuhan prosedur operasi standard (SOP) PPN berfasa yang berkuat kuasa.

Beliau berkata pekerja, tenaga pengajar dan calon perlu lengkap menerima vaksin COVID-19 dengan mengemukakan Sijil Digital Vaksinasi COVID-19 dan kad pengenalan manakala institut pula hanya dibenarkan beroperasi dengan kapasiti pekerja berdasarkan peratusan pekerja yang telah lengkap menerima vaksin.

Wee berkata mana-mana kakitangan/calon yang bergejala, sedang dalam Perintah Kawalan Pergerakan Diperketatkan (PKPD), Pesakit Dalam Pemantauan (PUS) dan sedang menjalani perintah kuarantin tidak dibenarkan hadir ke ILP.

Katanya, semua kakitangan dan calon perlu mematuhi protokol kesihatan yang ditetapkan oleh Kementerian Kesihatan (KKM) dan melaksanakan norma baharu seperti pemeriksaan suhu badan, mengimbas MySejahtera, mengamalkan penjarakan fizikal, pemakaian pelitup muka dan menggunakan pensanitasi tangan.

Memahami dan prihatin dengan kesukaran yang terpaksa dihadapi oleh pengendali institut memandu akibat pandemik COVID-19, Wee berkata Kementerian Pengangkutan memutuskan pemberian moratorium selama tiga bulan iaitu hingga 30 November ini bagi keperluan pembaharuan permit institut memandu yang tempoh sah laku permitnya tamat antara Januari hingga September 2021.

“Diharapkan dengan pengoperasian semula ILP ini dapat memberi kelegaan kepada para pengusaha ILP atau institut memandu, tenaga pengajar dan orang ramai yang memerlukan perkhidmatan berkaitan,” katanya.

Beliau turut mengingatkan bahawa sebarang ketidakpatuhan SOP ditetapkan boleh diambil tindakan di bawah Akta Pencegahan dan Pengawalan Penyakit Berjangkit 1988 (Akta 342).


Jualan Semarak Syawal Melaka sasar RM1.5 juta nilai jualan

JASIN 30 April – Lembaga Pemasaran Pertanian Persekutuan (FAMA) menyasarkan sebanyak RM1.5 juta nilai jualan menerusi Program Jualan Semarak Syawal Peringkat Negeri Melaka.

EXCO Pertanian dan Industri Asas Tani negeri Datuk Abdul Razak Abdul Rahman berkata, program itu dilaksanakan bermula 24 April sehingga 2 Mei dengan menyediakan jualan barangan keperluan sempena Hari Raya Aidilfitri.

“Outlet itu meliputi sembilan Pasar Tani, lima Agrobazar Rakyat (ABR), 21 Agrobazar Kedai Rakyat (AKR) dan 50 Melaka Agro Market (MAM).

“Kita dah lancarkan selama seminggu program ini bermula 24 April hingga 2 Mei, dan sasaran nilai jualan adalah RM1.5 juta,” katanya.

Beliau berkata demikian kepada pemberita selepas melancarkan Program Jualan Semarak Syawal Peringkat Negeri Melaka di Pasar Tani Jasin, di sini hari ini.

“Ini salah satu idea FAMA sendiri untuk memasarkan produk IKS atau kampung, hari ini kita lihat kebanyakkan produk dijual adalah semua yang berkaitan dengan Aidilfitri,” katanya.


PERZIM berwajah baharu

SERI NEGERI 1 Mac – Perbadanan Muzium Melaka (PERZIM) akan berwajah baru tidak lama lagi bagi memperkasa warisan sejarah dan budaya di negeri ini.

Exco Pelancongan, Datuk Muhammad Jailani Khamis berkata, pelbagai perancangan akan dilaksanakan bagi membangunkan muzium di negeri ini dengan mencantumkan lima elemen dalam satu muzium bagi menarik pelancong ke Melaka.

“Pelbagai perancangan akan dilaksanakan bagi membangunkan muzium di negeri ini dengan mencantumkan lima elemen dalam satu muzium bagi menarik pelancong ke Melaka,” katanya pada sidang media Persidangan Dewan Undangan Negeri (DUN) Melaka, di Seri Negeri, di sini hari ini.


UTeM zahir semangat cintakan negara

DURIAN TUNGGAL 29 Ogos – Universiti Teknikal Malaysia Melaka (UTeM) menzahirkan semangat kemerdekaan menerusi pelancaran Bulan Kemerdekaan peringkat universitinya, baru-baru ini.

Naib Canselornya, Prof Dr Massila Kamalrudin berkata keluarga UTeM sentiasa prihatin dalam memartabatkan kemerdekaan negara yang kini sudah berusia 65 tahun.

Katanya, biarpun program itu diadakan secara ringkas, namun beliau yakin semangat patriotisme dan cintakan negara sentiasa terpahat di dalam hati sanubari warga UTeM.

“Saya harap warga UTeM lebih memahami dan menghayati erti kemerdekaan serta mendalami maksud tema kemerdekaan pada kali ke-65 iaitu ‘Keluarga Malaysia Teguh Bersama’.

“Tema ini sangat bersesuaian dengan konsep kesepaduan yang disematkan dalam kalangan ahli keluarga UTeM, pada masa sama memastikan UTeM berada di persada antarabangsa,” katanya dalam satu kenyataan media baru-baru ini.

Dalam pada itu, Dr Massila turut menyeru warga UTeM agar sentiasa bersatu dan bersama menggembleng tenaga seperti kata pepatah, ‘bersatu kita teguh, bercerai kita roboh’.

“Kempen kibar Jalur Gemilang ini merupakan antara program daripada beberapa siri aktiviti patriotik dan kenegaraan yang diadakan di UTeM sempena sambutan kemerdekaan 31 Ogos dan Hari Malaysia pada 16 September depan,” katanya.

Pada program itu Dr Massila bersama pengurusan tertinggi UTeM turut menampal Jalur Gemilang pada kenderaan rasmi universiti termasuk kereta pegawai pengurusan tertinggi, kenderaan rasmi Pejabat Keselamatan dan ambulans Pusat Kesihatan UTeM.

Program itu anjuran Pejabat Komunikasi Korporat dan Pengurusan Canselori (PKKPC) UTeM yang dihadiri barisan pengurusan tertinggi, pegawai kanan serta kakitangan UTeM.


Pesta buku perkukuh budaya membaca Keluarga Malaysia

KUALA LUMPUR, 5 Jun – Kerajaan akan terus menyokong penganjuran Pesta Buku Antarabangsa Kuala Lumpur (PBAKL) serta pesta-pesta buku dan aktiviti penerbitan buku sebagai perusahaan pendidikan dan budaya, kata Datuk Seri Ismail Sabri Yaakob.

Justeru, katanya Kementerian Pendidikan melalui Majlis Buku Kebangsaan Malaysia (MBKM) dan agensi berkaitan hendaklah melaksanakan usaha lebih giat bagi memajukan industri penerbitan buku tempatan dan menggalakkan aktiviti berkaitan dengannya.

PBAKL adalah pesta buku terbesar negara yang mampu menjadi pemangkin kepada perkembangan industri buku dan memupuk budaya membaca serta mewujudkan masyarakat celik ilmu,” katanya.

Beliau berkata demikian ketika berucap di Majlis Perasmian PBAKL 2022 di Pusat Dagangan Dunia Kuala Lumpur (WTCKL) di sini malam ini (tadi).

Turut hadir Menteri Kanan Pendidikan Datuk Dr Radzi Jidin, Menteri Wilayah Persekutuan Datuk Seri Dr Shahidan Kassim dan Datuk Bandar Kuala Lumpur Datuk Seri Mahadi Che Ngah.

Perdana Menteri berkata bangsa yang berjaya adalah mereka yang membaca dan dalam usaha memandaikan bangsa, budaya membaca harus dipupuk secara berterusan.

“Pembangunan sesebuah negara turut bergantung kepada rakyatnya yang berpengetahuan, berfikiran positif, rajin dan berdaya saing. Ilmu pengetahuan dapat diperoleh melalui amalan membaca,” katanya.

Beliau turut menyeru agar pengarang, penerbit dan semua pihak berkepentingan dalam industri buku  memainkan peranan masing-masing bagi menghasilkan buku yang berkualiti dan seterusnya  memperkasakan industri itu.

“Kegagalan kita mengekalkan budaya membaca bukan hanya menjejas dan menghancurkan usaha kerajaan membina sebuah negara bangsa yang berjaya, tetapi juga ‘membunuh’ bukan hanya industri buku tetapi juga karyawan-karyawannya,” katanya.


PERHILITAN laksana kawalan, tembak halau gajah liar di Lata Rek

KOTA BHARU, 30 Mei- Jabatan Perlindungan Hidupan Liar dan Taman Negara (Perhilitan) Kelantan mengesan 20 gajah liar di kawasan Kampung Tok Uban dan Kampung Catan di Lata Rek, Kuala Krai, dekat sini.

Pengarahnya Mohamad Hafid Rohani berkata pemantauan oleh empat kakitangan Perhilitan Kuala Krai dan Unit Tangkapan Gajah (UTG) Negeri Kelantan dilakukan selepas menerima aduan penduduk kampung, Jumaat lepas.

“Kumpulan ini telah berpecah kepada dua kumpulan utama, 14 gajah berada di kawasan Kampung Tok Uban manakala enam lagi di Kampung Catan. Kumpulan gajah ini berkemungkinan memasuki kawasan kampung dengan menyusuri pagar elektrik yang telah dibina oleh pihak ladang,” katanya dalam kenyataan hari ini.

Mohamad Hafid berkata susulan itu, kakitangan Perhilitan Daerah Kuala Krai dan UTG Negeri Kelantan telah menjalankan kawalan dan tembak halau gajah liar berkenaan supaya kembali semula ke hutan berdekatan.

“Terdapat beberapa faktor menyebabkan gajah itu masih berada di kawasan kampung berkenaan antaranya pengecilan kawasan habitat hidupan liar tersebut serta sumber makanan yang mudah diperoleh di kawasan kampung kerana penduduk mengusahakan tanaman tebu, timun dan pisang.

“Selain itu, terdapat kebun yang semak samun dan tiga keadaan ini mendatangkan risiko yang lebih tinggi kepada gangguan gajah-gajah liar ini,” katanya.

Beliau berkata Perhilitan telah memberi khidmat nasihat kepada penduduk kampung supaya memasang unggun api di kawasan kediaman masing-masing dan di laluan gajah liar masuk ke kampung serta kebun selain sentiasa membersihkan kawasan kediaman, ladang dan kebun.


Kanak-kanak lelaki hilang, ditemukan lemas di Sungai Plentong

Ketua Polis Daerah Seri Alam Supt Mohd Sohaimi Ishak berkata pihaknya menerima maklumat penemuan mayat kanak-kanak itu daripada seorang lelaki tempatan berusia 39 tahun di sungai berkenaan kira-kira pukul 11.30 pagi.

“Kami menerima laporan kehilangan kanak-kanak itu pukul 6.49 petang semalam daripada seorang wanita berusia 40 tahun yang memaklumkan bahawa anaknya masih tidak pulang sejak keluar dari rumah kira-kira pukul 3 petang pada Jumaat lepas,” katanya dalam kenyataan hari ini.


Pelajar jatuh dari tingkat 3 bangunan sekolah di Petra Jaya

KUCHING, 20 Jan. – Seorang pelajar lelaki Sekolah Menengah Kebangsaan Petra Jaya di sini, yang dilaporkan terjatuh dari tingkat tiga bangunan sekolahnya dalam kejadian pagi tadi, sedang dirawat di Hospital Umum Sarawak.

Ketua Polis daerah Kuching, Asisten Komisioner Polis Awang Din Awang Gani ketika dihubungi mengesahkan kejadian berkenaan dan berkata pihaknya menerima laporan kira-kira 7 pagi tadi mengenai insiden yang menimpa pelajar tingkatan lima itu.

“Setakat ini, kes masih dalam siasatan polis dan kecederaan sebenar mangsa yang merupakan pelajar aliran sains itu masih belum diketahui dan kami masih menunggu laporan penuh doktor,” katanya.


Pengorbanan raya ‘badang cilik’ Melaka

AYER KEROH 28 April – Aidilfitri mungkin menjadi detik paling gembira bagi remaja seusianya, namun berbeza bagi badang cilik Melaka, Nurul Syasya Khairina Samsur, 14.

Nurul Khairina yang merupakan pemenang pingat emas angkat berat Sukan Malaysia (SUKMA) dalam kategori 49 kilogram wanita, terpaksa melupakan seketika kegembiraan berhari raya demi sukan yang diceburinya.

Menurutnya, antara kejohanan yang bakal dihadapi ialah Kejohanan Angkat Berat Kebangsaan di Rompin pada 24 hingga 28 Mei; Kejohanan Jemputan Sekolah Sukan Thailand di Bangkok pada 21 hingga 28 Julai dan Kejohanan Youth Komanwel di New Delhi India yang masih menunggu keputusan Majlis Sukan Negara (MSN).

Bukan sahaja ketika Aidilfitri, malah Samsur berkata, sejak Ramadan lagi anak kelima dari tujuh beradik itu tidak terlepas menjalani latihan pada setiap hari meskipun sedang berpuasa.

“Pada Isnin hingga Jumaat dia (Nurul Syasya) akan buat latihan di Pusat Latihan Angkat Berat Air Leleh, dia sudah biasa dan bertekad mahu memperbaharui rekod angkat beratnya.

Menurut Samsur, walaupun mementingkan latihan dan persiapan kejohanan angkat berat, namun Nurul Syasya masih sempat mencuri peluang berhari raya dan mengunjungi rumah saudara-mara di Felda Bukit Senggeh dan Tanjung Bidara.

Tambah Samsur lagi, kejayaan yang diraih atlet angkat berat Filipina, Hidilyn Diaz pada Sukan Olimpik membuatkan Nurul Syasya lebih tercabar dan ingin terus melangkah lebih jauh dalam sukan angkat berat.

“Kekuatan Syasya ini dia ingin menjadi seperti idolanya Hidilyn, bila Hidilyn berjaya dia pun ingin berjaya dan kalau boleh dia ingin capai lebih lagi.

“Cuma saya nasihatkan Nurul Syasya agar jangan terlalu gopoh kerana dia masih muda, masih jauh perjalanan dan banyak latihan yang boleh dilakukannya kerana dia masih muda,” katanya.

Katanya lagi, kejayaan yang pernah diraih Nurul Syasya turut membuatkan seorang lagi adiknya, Muhammad Ilham Hakim, 11, mahu mengikut jejak langkah kakaknya itu dengan menyertai Kejohanan Bakat Kebangsaan di Kuala Lumpur yang dijangka pada Mei atau Jun nanti.


Jumlah mangsa banjir di dua negeri turun, tiga negeri kekal

KUALA LUMPUR, 29 Dis – Jumlah mangsa banjir merekodkan penurunan di dua negeri manakala tiga negeri kekal jumlah sama setakat pagi ini dengan 13,039 orang masih berlindung di 104 pusat pemindahan sementara (PPS).

Di SELANGOR, menerusi aplikasi Info Bencana Jabatan Kebajikan Masyarakat (JKM) menunjukkan jumlah mangsa banjir menurun kepada 5,186 orang di 26 PPS setakat tengah malam tadi berbanding petang semalam iaitu 5,399 orang di 27 PPS.

Jabatan Bomba dan Penyelamat Selangor memaklumkan sehingga hari ini sebanyak 94 operasi pembersihan, 24 proses sanitasi dan 360 pemantauan dilakukan di kawasan banjir di negeri itu.

Sementara itu, Polis Selangor memaklumkan sebanyak tujuh jalan ditutup untuk laluan kenderaan ekoran dinaiki air melibatkan jalan di Jambatan FT 31 Dengkil – Banting; Jalan Kg Kalong Tengah; Ulu Yam Baru dan Jalan Genting Peras – Kuala Klawang.

Selain itu Jalan Kuala Kubu Bharu – Bukit Fraser menghala ke Peretak dibuka untuk kenderaan ringan sahaja manakala Jalan PJU 7, di hadapan MRT Mutiara Damansara dan Jalan BRP 7/2 Bukit Rahman Putra berlubang akibat banjir dan jambatan jalan menghala ke Lapang Sasar, Subang rosak akibat banjir.

Di PAHANG jumlah mangsa banjir pagi ini menurun sedikit berbanding malam tadi dengan 7,730 orang masih berada di 74 PPS di daerah Bentong, Temerloh, Bera, Maran, Kuantan dan Pekan, menurut aplikasi Info Bencana Jabatan JKM.

Jabatan Meteorologi menjangkakan cuaca pagi ini hujan di satu dua kawasan di Kuantan dan Pekan, manakala cuaca di daerah lain diramalkan baik.

Di KELANTAN jumlah mangsa banjir kekal 54 orang daripada 15 keluarga yang ditempatkan di PPS Sekolah Kebangsaan (SK) Tok Deh di Pasir Mas, setakat 7 pagi ini.

Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my, melaporkan tiada sungai utama di Kelantan berada pada paras bahaya.

Di MELAKA jumlah mangsa banjir masih tidak berubah iaitu 26 orang daripada lapan keluarga setakat 8 pagi ini dan ditempatkan di PPS Sekolah Kebangsaan Penghulu Benteng di Jasin, menurut Pengarah Angkatan Pertahanan Awam (APM) Melaka Lt Kol (PA) Cuthbert John Martin Quadra.

Di NEGERI SEMBILAN Pengarah APM negeri Lt Kol (PA) Mohd Syukri Madnor berkata mangsa banjir di negeri ini kekal dengan 43 individu daripada 14 keluarga berada di dua PPS di Jelebu setakat pagi ini.- BERNAMA


Melaka mampu jadi kuasa besar teknologi – Prof Ahmad

Kebergantungan negeri bersejarah itu pada sektor pelancongan nyata memberi kesan besar apabila pandemik COVID-19 melanda awal tahun lalu yang menyaksikan banyak hotel dan pusat pelancongan terpaksa ditutup.

Menurut sepucuk surat daripada Profesor di Universiti UCSI Prof Datuk Dr Ahmad Ibrahim kepada New Straits Times (NST), sudah tiba masanya Melaka mula melihat kepada sektor teknologi untuk membangunkan semula ekonomi negeri itu.

“Yang pertama ialah mereka perlu mewujudkan ekosistem yang efisien bagi membangunkan teknologi maju yang berupaya menarik pelabur seluruh dunia,” katanya dipetik oleh NST.

Menurutnya lagi, terdapat banyak teknologi yang boleh dibangunkan Melaka seperti komposit gentian karbon (carbon fibre composite) selain mula melihat ke arah bidang kecerdasan buatan (AI) teknologi rawatan sisa.

“Dalam era komputer dan keselamatan siber (cybersecurity) yang sedang membangun kini, teknologi quantum juga dianggap sebagai satu cabang yang menjanjikan,” katanya.

Beliau berkata, dengan menyasarkan teknologi yang mampu membawa pulangan besar, di samping menggunakan UTeM sebagai ‘sauh’, tiada sebab untuk negeri itu tidak berupaya mempelbagaikan ekonomi pada masa depan.


KPDNHEP jamin siasat kenaikan harga barang terperinci

KUALA TERENGGANU, 28 Mac – Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan akan menyiasat setiap kes kenaikan harga barangan yang melampau secara terperinci dan menyeluruh di setiap peringkat pengedaran bagi mengelak berlakunya aktiviti pencatutan.

Timbalan Menterinya Datuk Rosol Wahid berkata setiap aduan kenaikan harga tidak munasabah akan diselidik bermula daripada pihak pengeluar, pemborong, pengedar dan peruncit bagi melihat puncanya.

Beliau berkata sebagai negara yang mengamalkan sistem ekonomi terbuka, harga barangan ditentukan oleh faktor permintaan dan penawaran serta peniaga boleh menentukan sebarang perubahan harga barangan namun tertakluk kepada penguatkuasaan Akta Kawalan Harga dan Anti Pencatutan (AKHAP) 2011.

“Kita tidak boleh mengelak kenaikan harga ini disebabkan pelbagai faktor namun tidak munasabah jika keuntungan yang diperoleh di setiap peringkat pengedaran barangan tersebut membebankan pengguna.

“Sekiranya siasatan kita mendapati kenaikan harga itu tidak munasabah dan berlaku pencatutan berdasarkan dokumen pembelian di setiap rantaian tadi, maka mereka akan dikenakan tindakan di bawah AKHAP 2011,” katanya kepada pemberita selepas majlis Apresiasi Media Terengganu di sini malam tadi.

Menurutnya lebih 2,200 pegawai penguat kuasa dengan dibantu kira-kira 1,000 pegawai pemantau harga (PPH) akan memantau aktiviti perniagaan di bazar Ramadan seluruh negara tahun ini.- BERNAMA


Rasuah: Bekas KP Perisikan dan dua pegawai kanan ATM didakwa di Mahkamah Sesyen Kuala Lumpur

KUALA LUMPUR 27 Okt. –  Bekas Ketua Pengarah Perisikan Pertahanan Lt Jen Datuk Sheikh Moksin Sheikh Hassan serta dua lagi pegawai kanan Angkatan Tentera Malaysia (ATM) didakwa di Mahkamah Sesyen di sini hari ini, atas 17 pertuduhan menerima dan meminta suapan daripada sebuah syarikat kontraktor berhubung beberapa projek di Kementerian Pertahanan (Kementah).

Sheikh Moksin, 59; Lt Kol Che Ahmad Idris, 54 dan Brig Jen Mohammed Feizol Anuar Ayob, 50, masing-masing mengaku tidak bersalah selepas kesemua pertuduhan terhadap mereka dibacakan secara berasingan di hadapan Hakim Datin Sabariah Othman.

Che Ahmad yang merupakan Ketua Cawangan Peperangan Siber Strategik, Bahagian Staf Perisikan Pertahanan, Kementah ketika kejadian didakwa atas satu pertuduhan meminta suapan RM500,000, satu pertuduhan setuju terima suapan RM500,000 dan tiga pertuduhan menerima suapan RM105,000 daripada Pengarah Urusan Syarikat FEHM Entity Sdn Bhd (FEHM Entity) Elias Jemadi Tajudin sebagai dorongan melantik syarikat tersebut secara rundingan terus bagi perkhidmatan senggaraan untuk bahagiannya di Kementah.

Dia dituduh melakukan perbuatan itu di Kompleks Perumahan Tun Osman Jewa, Kementah, di sini, antara September 2019 dan  7 April 2020.

Mohammed Feizol Anuar yang merupakan penasihat ketenteraan Menteri Pertahanan semasa kejadian, didakwa atas lima pertuduhan menerima suapan berjumlah RM128,000 daripada Elias Jemadi melalui Pengarah Eksekutif FEHM Entity Hishamuddin Johari dan Pengurus Projek syarikat sama Nurin Nazwa Elias Jemadi sebagai dorongan untuk membantu menyerahkan Surat Niat untuk menjadi rakan strategik dan kontraktor senggaraan bagi peralatan perisikan untuk Bahagian Staf Perisikan Pertahanan di Kementah.

Lelaki itu didakwa melakukan perbuatan tersebut di parkir Masjid Khalid Al-Walid, Kementah; parkir Dorsett Residences Sri Hartamas; di hadapan syarikat FEHM Entity, Wangsa Maju dan Persiaran Bukit Melawati, Bukit Melawati  di sini, antara 30 Okt 2019 dan 24 Jun 2020.

Sheikh Mokhsin pula didakwa atas satu pertuduhan meminta suapan RM1 juta, satu pertuduhan setuju terima suapan RM1 juta dan empat pertuduhan menerima suapan berjumlah RM266,000 daripada Elias Jemadi sebagai dorongan untuk meluluskan cadangan pelantikan syarikat tersebut secara rundingan terus bagi perkhidmatan senggaraan di bahagiannya di Kementah.

Pesara tentera itu dituduh melakukan perbuatan tersebut di Havana Club, Hotel Concorde; Pejabat Ketua Pengarah Perisikan Pertahanan, Kementah dan HairDoc Medical Publica, Solaris Dutamas, di sini antara 20 Jun 2019 dan 5 Jun 2020.

Sheikh Mokhsin juga didakwa atas satu lagi pertuduhan menerima suapan wang tunai RM50,000 daripada Syed Omar Syed Mohamad kerana melantik Syarikat Malvus Sense Sdn Bhd bagi melaksanakan perolehan, perbekalan, penghantaran, latihan dan pentauliahan bagi dua sistem khas kepada bahagiannya di pejabatnya, pada 2.30 petang, 26 Jun 2020.

Semua pertuduhan dikemukakan mengikut Seksyen 16(a)(B) Akta Suruhanjaya Pencegahan Rasuah Malaysia 2009 yang memperuntukkan hukuman penjara hingga 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana lebih tinggi jika sabit kesalahan.

Terdahulu, Timbalan Pendakwa Raya (TPR) Muhammad Asraf Mohamed Tahir dan TPR Nik Isfahanie Tasnim Wan Abd Rahman masing-masing menawarkan jaminan RM100,000 dengan seorang penjamin berserta syarat tambahan pasport diserahkan kepada mahkamah dan perlu melaporkan diri di pejabat SPRM terdekat sekali sebulan bagi setiap tertuduh.

“Dalam kes ini, pertuduhan terhadap setiap tertuduh melibatkan jumlah yang besar dan jika disabitkan kesalahan mereka boleh dikenakan hukuman penjara hingga 20 tahun dan denda lima kali ganda.

“Kedudukan mereka sebagai pegawai-pegawai tinggi juga perlu diambil kira. Mohon mahkamah memberikan jumlah jaminan yang setimpal supaya menunjukkan kepada orang di luar sana bahawa mahkamah memandang serius terhadap kes-kes sebegini,” kata Muhammad Asraf.

Sementara itu, TPR Siti Noor Hafizan Zakaria memohon mahkamah menawarkan jaminan RM20,000 dan satu penjamin bagi pertuduhan ketujuh yang dihadapi Sheikh Mohsin (menerima suapan RM50,000 daripada Syed Omar).

Kesemua tertuduh yang masing-masing diwakili peguam Gooi Soon Seng (Che Ahmad), Azrul Zulkifli Stork (Mohammed Feizol Anuar) dan  P.G. Cyril (Syeikh Moksin) merayu jaminan rendah dengan alasan kesemua mereka adalah penanggung utama keluarga.

“Mohon mahkamah mengenakan jaminan yang rendah terhadap Syeikh Moksin memandangkan dia adalah seorang pesara dan dua daripada anaknya masih belajar. Selain itu, tertuduh memberi kerjasama yang baik dengan pihak SPRM.

“Saya juga memohon tidak mengenakan sebarang jaminan bagi satu lagi pertuduhan (pertuduhan ketujuh yang dihadapi Syeikh Moksin) memandangkan tertuduh telah diberikan jaminan RM100,000 bagi enam pertuduhan lain,” kata Cyril.

Mahkamah  membenarkan Che Ahmad dijamin RM80,000, Mohammed Feizol Anuar RM60,000 dan Sheikh Moksin RM110,000, masing-masing dengan seorang penjamin serta mereka perlu menyerahkan paspot kepada mahkamah dan melaporkan diri di pejabat SPRM berdekatan kediaman sebulan sekali.

Pada 15 Okt lepas, bekas setiausaha politik kepada bekas Menteri Pertahanan Mohamad Sabu dihadapkan ke Mahkamah Sesyen  di sini atas lima pertuduhan menerima dan meminta suapan berjumlah RM6.35 juta daripada FEHM Entity bagi membantu mendapatkan projek di kementerian itu.


Najib ‘arah’ saya tandatangani laporan audit 1MDB tahun 2013 – Saksi

KUALA LUMPUR, 21 April – Mahkamah Tinggi di sini hari ini diberitahu bahawa Datuk Seri Najib Tun Razak telah ‘mengarahkan’ Tetuan KPMG Malaysia untuk menandatangani Laporan Audit 1Malaysia Development Berhad (1MDB) bagi tahun 2013, ketika pertemuan firma itu dengan 1MDB yang diadakan di kediaman bekas perdana menteri itu di Langgak Duta pada 15 Dis 2013.

Rakan Kongsi Pengurusan tetuan itu Datuk Johari Idris, 56, berkata pertemuan itu diadakan bagi memaklumkan Najib mengenai isu dihadapi KPMG, yang menyebabkan laporan audit syarikat itu tidak dapat dikeluarkan, selain pihak KPMG juga ingin mendengar sendiri daripada Menteri Kewangan itu, sama ada beliau tahu atau tidak berkenaan pelaburan berjumlah US$2.3 billion di Cayman Island Brazen Sky di Cayman Island.

“Sebelum perjumpaan berakhir, Najib menyatakan ingin melihat akaun 1MDB ditandatangan oleh KPMG sebelum atau pada 31 Dis 2013, namun saya tidak memberikan sebarang respons kepada beliau,” kata saksi pendakwaan ke-14 itu.

Ketika ditanya Timbalan Pendakwa Raya T. Deepa Nair apakah reaksi saksi kepada (keinginan Najib untuk melihat akaun 1MDB ditandatangan KPMG), saksi menjawab “seolah-olah ia adalah arahan kepada saya”.

Johari berkata dalam mesyuarat berkenaan, Najib juga menyatakan bahawa beliau (Najib) sedia maklum mengenai pelaburan 1MDB di Brazen Sky, namun beliau memaklumkan bahawa 1MDB tidak boleh mendedahkan butiran terperinci mengenai pelaburan berkenaan kerana ia adalah sulit.

“Najib juga mempersoalkan mengapa KPMG masih menimbulkan syak terhadap ‘underlying assets’ tersebut. Beliau juga bertanyakan kepada saya, sama ada saya boleh menerima penjelasan tersebut dan sama ada penjelasan ini mencukupi bagi pihak KPMG untuk mengeluarkan laporan audit (yang tidak bersyarat).

“Namun saya menyatakan bahawa saya memerlukan bukti bagi melengkapkan proses audit mengikut peruntukan, seperti mana tertera dalam ‘International Standard of Auditing (ISA)’ dan ‘Financial Reporting Standard (FRS)’, di mana peraturan FRS juga termaktub di dalam Akta Syarikat 1965.

“Saya memaklumkan sekiranya pihak KPMG tidak dapat melengkapkan proses pengauditan pelaburan 1MDB, maka kami akan mengeluarkan laporan bertegur ‘Disclaimer of opinion’ terhadap akaun 1MDB,” katanya ketika membacakan pernyataan saksinya pada perbicaraan Najib, berhubung penyelewengan RM2.3 bilion dana 1MDB.

Johari berkata Najib juga menyuarakan kerisauan terhadap kelambatan penyediaan akaun dan beliau ingin mengetahui status audit 1MDB, selain menanyakannya mengapa pihak KPMG tidak boleh menerima pengesahan yang dibuat oleh pihak BSI Bank, yang merupakan ‘custodian’ bagi pelaburan di Brazen Sky iaitu subsidiari kepada 1MDB.

“Saya telah menyatakan bahawa pihak BSI Bank tidak memberikan butiran lengkap kepada KPMG untuk menyelesaikan mengaudit ‘underlying assets’. Tanpa maklumat tersebut, pihak KPMG tidak boleh menjalankan prosedur audit untuk mengesahkan bahawa penilaian tersebut adalah betul,” katanya.

Johari juga mengesahkan bahawa Najib menyatakan beliau telah dimaklumkan bahawa Bridge Partners (syarikat dana swasta), tidak dapat menyediakan maklumat yang diperlukan kerana peruntukan undang-undang dan ‘trade secret’ dana tersebut.

“Najib kemudiannya bertanya kepada saya, bagaimana untuk 1MDB mendapatkan maklumat tersebut. Tan Sri Che Lodin Wok Kamaruddin (bekas pengarah 1MDB) telah meminta KPMG untuk berlaku adil dan tidak meminta sesuatu yang tidak boleh 1MDB sediakan.

“Sekiranya 1MDB tidak patuh kepada ‘accounting standard’ tersebut, ia bermakna bahawa 1MDB tidak patuh kepada undang-undang. Memandangkan maklumat dana tersebut adalah mustahak bagi pengauditan 1MDB, tanpa maklumat tersebut akan menyebabkan skop yang terhad bagi pihak KPMG, ia akan menyebabkan KPMG mengeluarkan laporan audit bersyarat dalam bentuk ‘Disclaimer of Opinion’,” katanya.

Beliau berkata Najib kemudiannya meminta pengurusan 1MDB untuk berurus dengan pihak Bridge Partners untuk memberikan maklumat diperlukan oleh KPMG, bagi membantu di dalam proses pengauditan.

Johari berkata Najib juga meminta pihak KPMG untuk pergi ke Hong Kong bagi melengkapkan proses audit, dan mahu audit dibuat dengan profesional dan konsisten dengan ‘good governance’.

Menurut saksi di dalam perjumpaan tersebut juga, Najib memberitahu bahawa beberapa orang telah maklum mengenai pertemuan yang dibuat, dan meminta Tetuan KPMG untuk bertindak dengan penuh profesional dan mengekalkan kerahsiaan klien.

“Saya menyatakan bahawa KPMG telah dan akan menjalankan tugas dengan profesional. Sebarang urusan atau perbincangan mengenai 1MDB, hanya diketahui ‘engagement team’ yang ketika itu diketuai wakil KPMG iaitu Ahmad Nasri Abdul Wahab dan ‘chain of command’ sahaja, dan tiada pihak lain yang akan mempunyai pengetahuan mengenai 1MDB,” katanya.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.


Talian Bantuan Prihatin Rakyat ditutup sementara

CYBERJAYA, 18 Jan. – Talian Bantuan Prihatin Rakyat (BPR) 1800-88-2747 ditutup sementara mulai hari ini hingga ke suatu tarikh yang akan dimaklumkan kelak.

Menurut kenyataan Lembaga Hasil Dalam Negeri (LHDN) hari ini, buat masa ini pelanggan yang mempunyai pertanyaan lanjut dan masalah berkaitan permohonan BPR boleh menghubungi cawangan atau pusat khidmat hasil (PKH) yang berdekatan.

Pelanggan juga boleh merujuk soalan lazim (FAQ) BPR di portal BPR di https://bpr.hasil.gov.my/ untuk penjelasan terperinci berkaitan urusan pendaftaran MyBPR, permohonan baharu dan kemas kini maklumat BPR. – BERNAMA


Ismail Sabri harap belia lebih celik, cakna sistem demokrasi berparlimen

KUALA LUMPUR, 15 Mei – Perdana Menteri Datuk Seri Ismail Sabri Yaakob berharap belia lebih celik dan cakna tentang sistem demokrasi berparlimen serta peranan sebagai pengundi muda dengan pelaksanaan Undi18, seterusnya meningkatkan jati diri menjadi warganegara bertanggungjawab menjelang pilihan raya umum (PRU) akan datang.

Beliau berkata golongan belia memainkan peranan lebih besar dalam pembentukan negara bangsa terutamanya dalam memilih pemimpin negara selaras dengan pelaksanaan Pindaan Undang-undang Perlembagaan Persekutuan.

“Jumlah pengundi belia berusia antara 21 ke 40 tahun pada 2020 ialah 6.2 juta orang iaitu 40.8 peratus daripada keseluruhan 15.3 juta pengundi berdaftar,” katanya dalam perutusan sempena Hari Belia Negara 2022 bertemakan ‘Ini Masa Kita’ yang disiarkan televisyen tempatan hari ini.

“Pada 12 Mac 2022, negara mencipta sejarah baharu apabila golongan belia julung kalinya diberi hak dan mandat untuk mengundi pada Pilihan Raya Negeri Johor, yang mencatat peningkatan kira-kira 28 peratus pengundi dengan penambahan hampir 750,000 pengundi berusia 18 tahun ke atas daripada keseluruhan 2.6 juta pengundi berdaftar susulan pendaftaran automatik Undi18,” katanya.

Perdana Menteri berkata penglibatan anak muda yang dilihat semakin meningkat dalam arena politik negara merupakan petanda positif serta perlu dikembangkan lebih meluas.

Menurut Perdana Menteri pemimpin belia perlu mengambil tahu dan sedar penguatkuasaan pindaan Akta Pertubuhan Belia dan Pembangunan Belia 2007 (Akta 668) yang melibatkan penurunan had umur belia daripada 40 kepada 30 tahun.

Katanya pelaksanaan pindaan akta itu dapat meramaikan pemimpin belia berumur di bawah 30 tahun, seterusnya memberi ruang kepada golongan itu untuk mengasah bakat kepimpinan dan mencari pengalaman sebanyak mungkin menerusi ruang yang ditinggalkan.

Sementara itu Ismail Sabri berkata penglibatan dan sumbangan generasi muda sangat diperlukan dalam memperkukuhkan semangat Keluarga Malaysia, dan untuk itu kerajaan sentiasa mengiktiraf sumbangan, pencapaian, usaha, daya bangkit dan suara seluruh warga belia.

“Malah kerajaan juga sentiasa peka dan prihatin dengan isu yang melanda golongan belia khususnya dalam menurunkan kadar pengangguran. Berdasarkan dapatan Indeks Belia Malaysia tahun 2021 bagi Domain Ekonomi, skor bagi kebolehpekerjaan ialah 42.01,” katanya.

Perdana Menteri berkata terdapat lebih 20 inisiatif yang boleh dimanfaatkan oleh golongan belia secara langsung atau tidak langsung melalui Bajet 2022, antaranya penyediaan lebih peluang pekerjaan sejajar perkembangan sektor perniagaan sekali gus menempatkan ekonomi pada landasan pemulihan yang tepat.

Selain itu inisiatif JaminKerja Keluarga Malaysia dan Karnival Kerjaya JaminKerja Keluarga Malaysia yang dilancarkan pada 19 Feb bertujuan membantu memperkukuhkan ekonomi belia manakala komitmen JaminKerja menjamin 600,000 peluang pekerjaan dengan peruntukan bernilai RM4.8 bilion.

Menyedari cabaran yang bakal dihadapi pasca COVID-19 akan lebih hebat terutama dalam sektor ekonomi, Ismail Sabri berkata kerajaan menerusi Kementerian Belia dan Sukan sedang merangka Pelan Kebangsaan Pemerkasaan Ekonomi Belia untuk hala tuju strategik dalam meningkatkan kebolehpasaran dan tahap ekonomi belia.

Melalui Bajet 2022, beliau berkata kira-kira RM1.2 bilion turut diperuntukkan untuk pelbagai inisiatif bagi manfaat golongan belia termasuk Program ePemula kepada dua juta belia berumur 18 hingga 20 tahun atau pelajar sepenuh masa di peringkat diploma atau Sijil Kemahiran Malaysia 4 (SKM4) dan ke atas di institut pengajian tinggi awam dan swasta.

Kerajaan juga menawarkan inisiatif PerantiSiswa Keluarga Malaysia bagi membekalkan sebuah tablet kepada setiap pelajar B40 di institusi pengajian tinggi melibatkan kos RM450 juta bermula Jun ini.

“Saya percaya semua inisiatif yang disediakan ini berupaya membantu golongan belia yang terkesan akibat pendemik COVID-19 untuk meneruskan kelangsungan hidup,” katanya.

Mengenai tema sambutan Hari Belia Negara tahun ini, Perdana Menteri berkata ia mengingatkan rakyat betapa berharganya masa muda dan perlu dimanfaatkan dengan sebaik mungkin, dan inilah masanya juga belia tampil melalui pelbagai peluang disediakan selari dengan konsep ‘daripada belia untuk belia’.


ASEAN, AS ganda kolektif untuk penyelesaian damai di Myanmar

Menurut kenyataan visi bersama yang dikeluarkan selepas Sidang Kemuncak Khas ASEAN-AS yang pertama kali diadakan di Washington, DC, negara anggota ASEAN dan AS amat prihatin terhadap krisis di Myanmar.

Para pemimpin mengulangi komitmen terhadap keamanan dan kestabilan di rantau itu dan menyeru keganasan dihentikan segera di Myanmar dan semua tahanan politik, termasuk warga asing dibebaskan.

“Kami akan menggandakan usaha kolektif kami ke arah penyelesaian damai di Myanmar yang juga mencerminkan komitmen berterusan terhadap hak asasi manusia dan kebebasan asas, seperti yang digariskan dalam Piagam ASEAN.

“Kami mengalu-alukan penyelarasan antara Duta Khas Pengerusi ASEAN ke Myanmar dan Duta Khas Setiausaha Agung PBB ke Myanmar untuk memastikan sinergi dalam usaha penting ini,” menurut kenyataan itu.

ASEAN dan AS akan terus menyokong usaha ASEAN untuk memudahkan penyelesaian secara aman demi kepentingan rakyat Myanmar, termasuk melalui tugas Duta Khas Pengerusi ASEAN mengenai Myanmar, dalam membina keyakinan dan kepercayaan serta akses kepada semua pihak yang berkenaan, dan penyampaian bantuan kemanusiaan yang berkesan kepada rakyat Myanmar, termasuk mereka yang amat memerlukan, tanpa diskriminasi.

5PC mengenai Myanmar yang diterima pakai oleh pemimpin ASEAN pada Mesyuarat Pemimpin ASEAN di Jakarta pada 24 April tahun lalu ialah: menamatkan keganasan; mengadakan perbincangan yang membina dengan pihak berkepentingan; ASEAN menyediakan bantuan kemanusiaan kepada Myanmar; pelantikan duta khas ASEAN untuk menjalankan rundingan; dan untuk utusan khas itu dibenarkan melawat negara itu.

Mengenai krisis Rusia-Ukraine, kenyataan visi bersama itu menyatakan ASEAN dan AS terus menegaskan semula penghormatannya terhadap kedaulatan, kemerdekaan politik dan integriti wilayah.

“Kami menegaskan kepentingan untuk menamatkan segera permusuhan dan mewujudkan persekitaran untuk penyelesaian secara aman. Kami menyokong usaha Setiausaha Agung PBB (Antonio Guterres) untuk penyelesaian damai itu.

“Kami juga menyeru untuk memudahkan akses pantas, selamat dan tanpa halangan kepada bantuan kemanusiaan untuk mereka yang memerlukan di Ukraine, dan untuk perlindungan orang awam, kakitangan kemanusiaan, dan orang dalam situasi yang terdedah,” kata kenyataan itu.- BERNAMA


Warga emas rugi hampir RM0.5 juta diperdaya ‘parcel scam’

SEREMBAN 31 Ogos – Perkenalan seorang warga emas dari Port Dickson dengan seorang wanita di laman sosial sejak Jun tahun lepas, membawa padah kepadanya apabila beliau kerugian kira-kira RM400,000 akibat diperdaya sindiket parcel scam.

Ketua Jabatan Siasatan Jenayah Komersial Ibu Pejabat Polis Kontinjen Negeri Sembilan Supt Aibee Ab Ghani berkata, pesara lelaki berusia 78 tahun itu mendakwa telah berkenalan dengan seorang wanita bernama Velostin Tina, dari Amerika Syarikat di Facebook.

Menurut Aibee, mangsa dijanjikan kiriman bungkusan dipercayai wang bernilai lebih RM60 juta (1.5 juta USD), yang akan dihantar menerusi perkhidmatan kurier ke negara ini.

“Wanita itu berjanji akan datang ke Malaysia dan memberi 30 peratus daripada wang itu kepada mangsa. Dalam proses untuk mendapatkan bungkusan tersebut, mangsa telah membayar beberapa kos kastam dan cukai ke lima akaun bank yang berbeza,” katanya dalam kenyataan di sini hari ini.

Bagaimanapun, beliau berkata lelaki berkenaan berasa ditipu setelah diminta untuk membayar sebanyak RM479,250 lagi kepada wanita itu, sedangkan bungkusan yang dijanjikan masih belum diterima.


Dakwaan remaja meninggal dunia akibat dos penggalak tidak benar

Beliau berkata Jabatan Kesihatan Negeri Sabah (JKNS) telah membuat siasatan segera berhubung perkara berkenaan dan mendapati mesej yang tular itu adalah palsu.

“Pesakit telah meninggal dunia pada 12 Feb. Punca sebenar kematian adalah disebabkan jangkitan paru-paru dan penyakit jantung sejak lahir (congenial heart disease) yang semakin tenat dan bukannya disebabkan dos penggalak vaksin COVID-19 seperti didakwa.

“Keadaan pesakit telah diterangkan kepada ahli keluarga pesakit dan mereka menerima penerangan mengenai punca kematian dengan baik,” katanya dalam kenyataan hari ini.

Dr Rose Nani berkata siasatan JKNS juga mendapati pesakit telah menerima dos pertama dan kedua vaksin COVID-19 masing-masing pada 31 Julai dan 21 Ogos tahun lepas.

Sehubungan itu, Dr Rose Nani berkata satu laporan polis telah dibuat oleh ibu pesakit pada Ahad (13 Feb) menafikan kematian anaknya disebabkan oleh dos penggalak vaksin COVID-19 sekali gus menafikan ahli keluarga turut terlibat dalam menyebarkan berita palsu tersebut.

“Hospital Tuaran juga telah membuat laporan polis untuk siasatan dan tindakan lanjut mengenai penularan berita palsu dan gambar pesakit di aplikasi WhatsApp oleh individu tidak bertanggungjawab,” katanya.

Sementara itu, Dr Rose Nani menggesa semua rakyat Sabah supaya tidak menyebarkan berita palsu dalam mana-mana media sosial atau aplikasi lain kerana ia bukan sahaja boleh mengelirukan orang ramai bahkan mengancam privasi pesakit dan ahli keluarga. – BERNAMA


Mangsa banjir di Kelantan, Terengganu terus menurun

Di TERENGGANU, seramai 993 orang daripada 297 keluarga ditempatkan di lima PPS di Hulu Terengganu setakat 8 malam ini, berkurang berbanding 1,952 orang daripada 563 keluarga pada 2 petang tadi.

Sementara itu, di KELANTAN, jumlah mangsa banjir terus berkurangan apabila 3,308 orang daripada 1,022 keluarga masih ditempatkan di 10 PPS di daerah Pasir Mas dan Tumpat setakat 7 malam ini, berbanding 3,879 orang daripada 1,218 keluarga tengah hari tadi.


PKP: Melaka River Cruise tangguh operasi

AYER KEROH 12 Jan. – Produk pelancongan Sungai Melaka, Melaka River Cruise (MRC) menangguhkan sementara perkhidmatannya sepanjang tempoh pelaksanaan Perintah Kawalan Pergerakan (PKP) bermula esok sehingga 26 Januari ini.

Perdana Menteri Tan Sri Muhyiddin Yassin semalam mengumumkan pelaksanaan PKP di enam negeri iaitu Melaka, Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Johor dan Sabah selama 14 hari bermula 13 Januari hingga 26 Januari depan.

Untuk tempoh sama, enam lagi negeri iaitu Pahang, Perak, Negeri Sembilan, Kedah, Terengganu dan Kelantan pula dilaksanakan PKP Bersyarat (PKPB) manakala PKP Pemulihan (PKPP) bagi Perlis serta Sarawak.

Negeri yang dikenakan PKP adalah negeri yang berisiko tinggi hasil penilaian risiko oleh Kementerian Kesihatan Malaysia dan tahap keupayaan perkhidmatan kesihatannya telah hampir mencapai kapasiti maksimum.

KKM akan membuat penilaian risiko secara berterusan bagi memutuskan sama ada pelaksanaan PKP ini akan ditamatkan atau diteruskan sebelum tempoh dua minggu berkenaan tamat.


Kenaikan harga ayam disebabkan peningkatan kos makanan ternakan- Nanta

PUTRAJAYA 19 April. – Mengakui berlaku peningkatan harga ayam, Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata, peningkatan kos makanan ternakan ayam yang diimport adalah antara penyebab utamanya.

Berikutan itu, katanya Kementerian Perdagangan Dalam Negeri dan Hal Ehwal Pengguna (KPDNHEP), mengadakan beberapa sesi libat urus dengan pemilik ladang ayam besar di negara ini, serta perbincangan dengan Kementerian Pertanian dan Industri Makanan (MAFI), bagi membolehkan penetapan harga ayam standard dilaksanakan.

Hasilnya, harga ayam standard ditetapkan pada harga RM7.90 dalam Skim Harga Maksimum Musim Perayaan (SHMMP) Hari Raya Puasa 2021, yang akan bermula Rabu ini sehingga 20 Mei, berbanding RM7.50 pada SHMMP Hari Raya Puasa 2020.

“Terdapat pelbagai faktor kenaikan harga ayam, tetapi yang paling ketara peningkatan kos makanan ternakan ayam sejak Januari tahun ini, iaitu jagung dan soya yang diimport dari luar negara,” katanya dalam sidang media mengumumkan SHMMP Hari Raya Puasa 2021 di kementeriannya, di sini hari ini.

SHMMP Hari Raya Puasa 2021 selama 30 hari iaitu 22 hari sebelum perayaan, pada hari perayaan dan tujuh hari selepas hari perayaan, melibatkan 12 jenis barangan membabitkan empat kategori iaitu ayam, telur ayam, daging dan hasil laut.

Nanta berkata, kawalan harga dilaksanakan di setiap peringkat rantaian pengedaran ayam, iaitu peringkat ladang, borong dan runcit, bagi mengekang kenaikan harga ayam yang berlebihan.

“Penetapan ini tidak membebankan peniaga kerana setiap rantaian pengedaran ayam tersebut telah mendapat keuntungan masing-masing,” katanya yang berharap penetapan harga ayam itu mengurangkan rungutan rakyat, berhubung isu kenaikan harga terutama ayam yang merupakan sumber protein yang mudah diperolehi.

Beliau berkata kawalan harga ayam itu hanya melibatkan ayam hidup, ayam standard dan ayam super sahaja, semasa musim Perayaan Hari Raya Puasa.

“Sekiranya ada yang menaikkan harga barangan, kita akan ambil tindakan nasihat terlebih dahulu dan sekiranya mereka tetap berdegil, tindakan undang-undang akan diambil,” katanya.

Semalam, Nanta dilaporkan berkata, KPDNHEP mengeluarkan 24 notis kepada pemborong yang disyaki mencatut dalam Operasi Antipencatutan 8.0 (Ops Catut 8.0) selama dua hari, bermula 15 April di seluruh negara.

Ops Catut 8.0 yang dilaksanakan, susulan kenaikan mendadak harga ayam yang dikesan baru-baru ini juga, turut mengeluarkan 16 notis kepada penternak atas kesalahan sama.


Ketua jabatan bertanggungjawab laksana perintah mahkamah kes tuntutan nafkah

KUALA LUMPUR, 6 April – Ketua jabatan bertanggungjawab untuk mengambil tindakan terhadap sebarang perintah terutamanya arahan pemotongan gaji yang diputuskan Mahkamah Syariah ke atas penjawat awam di bawah seliaan mereka, khususnya dari aspek pembayaran nafkah.

Menerusi surat edaran ditandatangani Ketua Pengarah Perkhidmatan Awam Datuk Seri Mohd Shafiq Abdullah hari ini, langkah itu selaras dengan hasrat kerajaan dalam memelihara kebajikan wanita dan anak-anak yang terkesan dengan masalah penceraian.

“Tertakluk kepada penerimaannya oleh pihak berkuasa masing masing, arahan ini pada keseluruhannya dipanjangkan kepada semua Perkhidmatan Awam Negeri, Pihak Berkuasa Berkanun dan Pihak Berkuasa Tempatan,” katanya.

Pada 8 Mac lepas, Perdana Menteri Datuk Seri Ismail Sabri Yaakob dalam ucapan perasmian sempena Majlis Sambutan Hari Wanita, mengumumkan bahawa dalam membantu golongan wanita yang terkesan disebabkan isu penceraian, kerajaan telah meminda Akta Pembiayaan Kewangan yang membolehkan pihak bank membekukan akaun bank suami atas arahan mahkamah.

Selaras pindaan itu, pihak bank juga dibenarkan membuat bayaran daripada akaun suami yang telah dibekukan tersebut kepada isteri sekiranya isteri ada membuat tuntutan melibatkan wang ringgit di mahkamah melalui kaedah dikenali sebagai Hiwalah.- BERNAMA


Malaysia, Singapura lakar sejarah bertemu atas Tambak Johor, setuju rentas sempadan

JOHOR BAHRU, 26 Julai – Buat kali pertama, Malaysia dan Singapura hari ini bertemu di atas Tambak Johor iaitu sebagai simbolik menandakan persetujuan pembukaan sempadan kedua-dua buah negara yang dijangka bermula seawal 17 Ogos ini.

Pertemuan di antara Menteri Luar Datuk  Seri Hishammuddin Tun Hussein dan rakan sejawatan dari Singapura Dr Vivian Balakrishnan yang berlangsung kira-kira 10 minit itu merupakan pertemuan bersemuka yang pertama kedua-dua pemimpin, khususnya selepas kedua-dua negara menutup sempadan masing-masing bagi mengekang penularan COVID-19, bermula dengan pelaksanaan Perintah Kawalan Pergerakan oleh Malaysia pada 18 Mac lepas.

Menyifatkan pertemuan itu peristiwa bersejarah, Hishammuddin berkata kejayaan perbincangan Malaysia dan Singapura sehingga membawa kepada pembukaan sempadan kedua-dua buah negara tidak lama lagi boleh digunakan sebagai templat untuk membincangkan tentang gelembung perjalanan.

“Pertemuan ini diadakan bagi membincangkan pergerakan rentas sempadan Malaysia-Singapura secara bersyarat iaitu Laluan Hijau Timbal Balik (RGL) dan Pengaturan Ulang Alik Berkala (PCA).

“Kita sudah ada persetujuan dan kita telah muktamadkan prosedur operasi standard (SOP) Malaysia dan Singapura,” kata beliau kepada pemberita selepas pertemuan itu hari ini.

Mengulas lanjut, Hishammuddin berkata rakyat Malaysia yang layak memohon di bawah kedua-dua kategori berkenaan boleh menghantar permohonan ke Jabatan Imigresen Malaysia bermula 10 Ogos ini.

“Bagi skim ketiga dan keempat, kerajaan Malaysia dan Singapura masih perlu memperhalusi banyak perkara sebelum boleh dilaksanakan, kerana ini berkait rapat soal keselamatan dan kesihatan memandangkan situasi COVID-19 jelas masih belum reda,” katanya.

Menurut Hishammuddin, tahap pematuhan SOP rakyat menerusi RGL dan PCA akan turut diambil kira dalam menimbang kelulusan skim ketiga dan keempat, selain melihat keupayaan kedua-dua negara dalam melaksanakan ujian saringan COVID-19.


Jualan kenderaan naik kepada 73,222 unit pada Mac – MAA

Dalam kenyataan, katanya jumlah jualan untuk tempoh awal tahun kewangan hingga setakat ini bagi Mac 2022 naik 12.8 peratus kepada 159,752 unit berbanding 148,155 unit dalam tempoh sama pada 2021.

“Jualan kenderaan penumpang meningkat kepada 65,902 unit pada Mac 2022 berbanding 58,498 unit pada Mac 2021 dan jualan kenderaan komersial naik kepada 7,3201 unit pada bulan tersebut berbanding 6,440 unit sebelum ini.

“Jumlah volum industri (TIV) pada Mac 2022 meningkat 62.5 peratus daripada Februari 2022 (45,051 unit) berikutan galakan yang agresif kepada jualan lebih tinggi oleh syarikat yang mempunyai tahun kewangan mereka berakhir pada 31 Mac, 2022 dan bulan bekerja yang lebih panjang,” menurut MAA.

Dari segi jumlah pengeluaran, menurut persatuan itu, sebanyak 59,908 kenderaan dikeluarkan pada Mac 2022 berbanding 62,221 unit dalam bulan sama pada tahun lepas.

Katanya pengeluaran kenderaan penumpang berkurangan kepada 55,137 unit pada Mac 2022 berbanding 58,102 unit dalam bulan sama pada tahun lepas manakala pengeluaran kenderaan komersial meningkat kepada 4,771 unit berbanding 4,119 unit sebelum ini.

Mengenai prospek bagi April 2022, MAA menjangka jumlah jualan akan lebih rendah berbanding Mac berikutan kekurangan cip dan komponen, selain kelewatan penghantaran yang dijangka menjejaskan sebahagian syarikat.


Stadium Nasional: KBS hargai penajaan TMJ, belum ada hitam putih

KUALA LUMPUR, 11 Mac – Menteri Belia dan Sukan Datuk Seri Ahmad Faizal Azumu menghargai hasrat pemilik Johor Darul Ta’zim (JDT) Tunku Ismail Sultan Ibrahim, untuk menaja kos penanaman rumput baharu di Stadium Nasional Bukit Jalil.

“Menjunjung kasih Duli Yang Amat Mulia Mejar Jeneral Tunku Ismail ibni Sultan Ibrahim Tunku Mahkota Johor, @HRHJohorII atas kurniaan penajaan penanaman rumput di Stadium Nasional Bukit Jalil,” menurut ciapan di Twitternya.

Semalam, Tunku Ismail menerusi kenyataan di laman Facebook Johor Southern Tigers bertitah mahu menanggung kos pertukaran rumput ‘Cow Grass’ ke jenis ‘Zeon Zoysia’, sama seperti di Stadium Sultan Ibrahim milik JDT di Iskandar Puteri, sebagai hadiah kepada skuad Harimau Malaya.

“Saya telah mengarahkan pengurusan JDT untuk membantu Perbadanan Stadium Malaysia (PSM), bagi memastikan Stadium Nasional, mempunyai padang yang kualitinya layak untuk perlawanan bola sepak antarabangsa,” titah baginda.

JDT kemudian menerusi kemas kini di media sosial berkata, Tunku Ismail telah pun menandatangani cek untuk kerja pertukaran padang itu dengan pemeriksaan di Stadium Nasional akan dilakukan pada 19 Mac (Sabtu), sebelum meneruskan persiapan terakhir dengan PSM.

Pada Mac tahun lepas, dilaporkan kerja-kerja menggantikan rumput dengan kos RM10 juta dijangka siap dalam masa tiga bulan (Jun 2021), yang turut merangkumi penyelenggaraan padang, sistem pengudaraan, sistem saliran, pencahayaan buatan serta latihan kepada penyelia rumput.

Namun, projek berkenaan masih belum bermula walaupun kerajaan telah meluluskan bajet, manakala stadium itu juga telah digunakan sebagai Pusat Pemberian Vaksin (PPV) bermula 21 Jun lepas.

Sementara itu, menurut sumber daripada Kementerian Belia dan Sukan (KBS), sehingga ini masih belum ada apa-apa hitam putih antara kementerian itu dan TMJ, setakat tengah hari Jumaat (11 Mac).

Turut difahamkan bahawa PSM juga belum memutuskan jenis rumput bakal digunakan, kerana menunggu laporan daripada sebuah universiti tempatan mengenai jenis rumput paling sesuai bagi stadium itu.

“Badan Lembaga PSM akan membuat keputusan mengenai jenis rumput paling sesuai berdasarkan kepada bukti saintifik didapati daripada pakar runding. PSM dan KBS tidak mahu membuat keputusan terburu-buru, tetapi berdasarkan kepada laporan saintifik bagi mengelakkan berlakunya isu berkaitan rumput di stadium tersebut.

“Terdapat pandangan berbeza berkaitan ‘Cow Grass’, ada yang suka dan ada yang tidak. Kami juga perlu melihat kepada pelbagai aspek, termasuklah tujuan penggunaan stadium, jika ia terhad kepada bola sepak, ia akan memberi kesan kepada pendapatan PSM,” kata sumber itu.

Skuad Harimau Malaya kendalian Kim Pan Gon bakal mengadakan latihan selama lapan hari bermula 14 Mac (Isnin), untuk menghadapi Siri Tiga-Negara FAS 2022 berdepan Filipina pada 23 Mac dan tuan rumah Singapura (26 Mac).

Pasukan kebangsaan itu juga akan beraksi dalam kempen Kelayakan Piala Asia 2023 di Stadium Nasional Bukit Jalil bertemu pasukan ranking ke-134 dunia Turkmenistan pada 8 Jun, diikuti aksi menentang Bahrain (89) pada 11 Jun dan Bangladesh (186) pada 14 Jun.- BERNAMA


Bekas SUK Melaka dilantik Pengerusi Lembaga Pengarah UTeM

AYER KEROH 2 Mac – Bekas Setiausaha Kerajaan Negeri, Datuk Seri Dr Hasim Hasan dilantik sebagai Pengerusi Lembaga Pengarah Universiti Teknikal Malaysia Melaka (UTeM).

Pelantikan itu juga selaras dengan Seksyen 17(1)(a) Perlembagaan UTeM untuk tempoh tiga tahun berkuatkuasa mulai 1 Mac 2022 hingga 28 Feb 2025.

Hasim mula berkhidmat dalam perkhidmatan awam pada 1 Jan 1989 sebagai Penolong Pegawai Daerah (Tanah) di Pejabat Daerah Dan Tanah Jempol, Negeri Sembilan.

Kerjayanya terus memuncak sehingga memegang jawatan Pengarah di Pejabat Pembangunan Persekutuan Negeri Perak, Unit Penyelarasan Pelaksanaan, Jabatan Perdana Menteri pada November 2012.

Beliau kemudian dilantik menjadi Setiausaha Kerajaan Negeri di Pentadbiran Setiausaha Kerajaan Negeri Melaka, Jabatan Ketua Menteri Melaka pada 1 Februari 2019 sebelum bersara secara rasmi pada 29 Julai 2021.

Hasim dilahirkan pada 30 Julai 1961, sebelum berkahwin dengan Datin Seri Zarina Mohd Yusoff adalah lulusan Doktor Falsafah (Pengajian Strategik) di Universiti Utara Malaysia (UUM) Kedah.

Beliau turut mempunyai Ijazah Sarjana Muda Sastera Kepujian (Sains Politik) di Univerisiti Kebangsaan Malaysia (UKM) Selangor serta Diploma Pengurusan Awam (DPA) di Institut Tadbiran Awam Negara (INTAN).

Antara pingat atau darjah kebesaran adalah Darjah Gemilang Seri Melaka (DGSM), Darjah Dato’ Paduka Mahkota Perak (DPMP), Darjah Paduka Mahkota Perak (PMP), Ahli Mahkota Perak (AMP), Pingat Pekerti Terpilih (PPT) dan Pingat Khidmat Cemerlang Masyarakat (PMC).


439,286 individu lengkap dua dos suntikan vaksin COVID-19

KUALA LUMPUR 18 April. – Seramai 439,286 individu dalam kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.

Menteri Kesihatan Datuk Seri Dr Adham Baba berkata bagi tempoh sama, 695,729 individu menerima dos pertama, menjadikan keseluruhan pemberian dos pertama dan kedua vaksin COVID-19 di negara ini kini berjumlah 1,135,015.

Menerusi satu infografik yang dikongsikan di laman Twitter rasminya hari ini, Dr Adham berkata lima negeri menerima suntikan dos pertama vaksin tertinggi ialah Selangor dengan 98,469, diikuti Kuala Lumpur (78,087), Sarawak (68,608), Johor (65,159) dan Perak (57,200).

Lima negeri yang melengkapkan kedua-dua dos suntikan vaksin COVID-19 tertinggi setakat ini pula ialah Selangor dengan 63,160 individu, Perak (48,802), Sabah (43,268), Kuala Lumpur (38,642) dan Pahang (33,833).

Sementara itu, jumlah pendaftaran untuk Program Imunisasi COVID-19 Kebangsaan adalah seramai 8,946,750 atau 36.9 peratus dengan Selangor kekal merekodkan angka tertinggi sebanyak 2,356,484 pendaftaran.

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga bulan ini, melibatkan 500,000 anggota barisan hadapan termasuk petugas kesihatan.

Fasa kedua yang dijangka bermula April hingga Ogos tahun ini pula membabitkan 9.4 juta warga emas, kumpulan rentan dan Orang Kurang Upaya, manakala fasa ketiga dijadual bermula Mei hingga Februari 2022 melibatkan individu 18 tahun dan ke atas dengan sasaran kira-kira 14 juta orang.


PU Azman hadapi lima tuduhan lakukan amang seksual terhadap dua remaja lelaki

SEREMBAN, 12 Okt – Seorang pendakwah selebriti dihadapkan ke Mahkamah Sesyen di sini hari ini atas lima pertuduhan melakukan amang seksual ke atas dua remaja lelaki bawah umur.

Azman Syah Alias, 41, atau lebih dikenali sebagai PU Azman mengaku tidak bersalah atas semua pertuduhan itu yang dibacakan di hadapan Hakim Datin Surita Budin.

Mengikut pertuduhan pertama hingga ketiga, tertuduh didakwa melakukan amang seksual fizikal terhadap seorang remaja lelaki berusia 17 tahun, di dalam tandas dan ruang tamu sebuah rumah di taman perumahan dekat Labu, Nilai antara pukul 3 hingga 5 pagi pada 6 Julai lepas.

Perbuatan itu didakwa dilakukan dalam bilik tidur antara jam 8.30 malam hingga 12 tengah malam pada 5 Feb dan di ruang tamu rumah sama antara pukul 3 hingga 5 pagi, 6 Julai.

Pendakwaan dikemukakan mengikut Seksyen 14(a) Akta Kesalahan-kesalahan Seksual Terhadap Kanak-Kanak 2017 yang memperuntukkan hukuman penjara tidak melebihi 20 tahun dan sebat, jika sabit kesalahan.

Tertuduh turut dilarang daripada mendekati mangsa dan saksi sehingga kes selesai, selain melapor diri di balai polis berhampiran setiap bulan, serta pasport diserahkan kepada mahkamah.


Terbuka Indonesia: Zii Jia mara ke suku akhir

JAKARTA, 17 Jun – Jaguh perseorangan lelaki negara Lee Zii Jia mempamerkan aksi bertenaga ketika menewaskan pemain India Sameer Verma untuk mara ke pusingan suku akhir Terbuka Indonesia 2022.

Pemain nombor lima dunia yang turun selaku pilihan keenam kejohanan itu memerlukan 41 minit untuk mengetepikan cabaran Sameer, 21-10, 21-13, di Stadium Istora Senayan di sini hari ini (semalam).

“Sasaran saya ialah untuk jadi juara di Terbuka Indonesia. BWF Super 1000 ini adalah kejohanan yang besar, harap dapat fokus 100 peratus,” katanya.

Pemain berusia 24 tahun itu dijangka bertemu pemain Singapura Loh Kean Yew yang menumpaskan Toma Junior Popov dari Perancis 21-16, 21-9.

Dalam aksi beregu campuran, beregu Malaysia Hoo Pang Ron-Toh Ee Wei menundukkan rakan senegara Goh Soon Huat-Shevon Jemie Lai 21-19, 21-19.

Pang Ron-Ee Wei bakal bertemu pasangan Korea Selatan, Seo Seung Jae-Chae Yu Jung, yang menewaskan wakil tuan rumah Sabar Karyaman Gutama-Moh Reza Pahlevi Isfahani 21-13, 21-11.

Beregu wanita negara Vivian Hoo-Lim Chiew Sien pula terkandas di pusingan kedua setelah kalah kepada pasangan China, Du Yue-Li Wen Mei, 10-21, 21-13, 9-21.

Sementara itu, beregu lelaki nombor satu negara Aaron Chia-Soh Wooi Yik menewaskan Ruben Jille-Ties Van Der Lecq dari Perancis 21-17 16-21 21-6.


Kes ‘sejuk beku’ JSJK dibuka semula, disiasat

KUALA LUMPUR, 12 Julai – Kesemua kes-kes ‘sejuk beku’ Jabatan Siasatan Jenayah Komersial (JSJK) Bukit Aman yang tidak diselesaikan sejak beberapa tahun lepas akan diteruskan semula siasatan dengan pegawai bertanggungjawab diberi tempoh sebulan untuk menyelesaikannya, kata Ketua Polis Negara Tan Sri Abdul Hamid Bador.

Beliau berkata antara kes berkenaan ialah penipuan dalam talian dengan banyak kes tertangguh disebabkan pegawai penyiasat tidak melaksanakan tugas dengan baik, termasuk ada yang tidak menjalankan siasatan.

“Selain itu, ada juga kes JSJK yang mempunyai waran tangkap yang dikeluarkan mahkamah dan ada laporan polis yang dibuat pada 2013 (tapi siasatan) tidak berjalan,” katanya kepada Bernama di Bukit Aman di sini.

“Kes-kes sejuk beku ini perlu dibuka semula untuk memberi keadilan kepada mangsa yang teraniaya dan kami cari siapa pegawai penyiasat berkenaan, beri dia amaran satu bulan untuk siapkan siasatan kes,” katanya.

“Judi dalam talian memang saya lawan habis-habisan, saya tidak bagi peluang dan saya haramkan mana-mana tauke judi datang untuk berjumpa dan berbaik dengan saya,” katanya.

Beliau turut menegaskan tiada lagi aktiviti ‘mewah’ dalam kalangan pegawai Polis Diraja Malaysia (PDRM) dibenarkan, termasuk mengadakan majlis keramaian bagi merayakan hari lahir pegawai tinggi di pejabat mahupun mengadakan lawatan ke mana-mana tempat.

“Ada pegawai-pegawai tinggi polis dibelanja makanan laut sehingga bil mencecah ribuan ringgit, siapa hendak bayar semua itu?  Budaya sedemikian saya hendak buang dan tidak mahu ada dalam PDRM,” katanya.- BERNAMA


Kementerian Kewangan fokus pacu pemulihan kewangan negara – Tengku Zafrul

KUALA LUMPUR, 20 Feb – Kementerian Kewangan memberi fokus untuk memacu pemulihan kewangan negara agar rakyat dapat kembali hidup dengan selesa melalui beberapa strategi seperti penjanaan pekerjaan baharu, membawa pelaburan serta membantu perniagaan.

Menteri Kewangan Tengku Datuk Seri Zafrul Aziz berkata strategi untuk memacu pertumbuhan kewangan negara diletakkan melalui dua tunggak utama iaitu JaminKerja dan SemarakNiaga dalam Bajet 2022, selepas negara dilanda pandemik COVID-19.

“Saya berharap kita dapat terus memberi keutamaan yang paling penting kepada pemulihan ekonomi untuk rakyat. Kita berada di atas landasan yang betul di mana aktiviti ekonomi, baik dari perspektif makro, perniagaaan atau individu sedang beransur pulih dengan pantas berdasarkan indikator seperti pasaran kerja dan sebagainya.

“Saya yakin kita dapat pulih mengikut perancangan dan menjana ekonomi sekali gus terus membawa keyakinan kepada pelabur untuk terus datang ke Malaysia,” katanya menerusi laman Facebook beliau hari ini.

Pada Sabtu, Muhyiddin dilaporkan berkata bahawa kewangan negara tidak “semolek seperti yang digambarkan”” dan berikrar untuk mendedahkan lebih lanjut berhubung perkara itu..

Muhyiddin, yang juga merupakan pengerusi Perikatan Nasional turut memberikan bayangan keadaan perbendaharaan negara yang membimbangkan selepas mengharungi dua krisis ekonomi dan pandemik dengan mengatakan bahawa ia adalah “cabaran terbesar”.

“Ia adalah sebuah laporan yang diberikan kepada sekretariat Majlis Pemulihan Negara (MPN), seperti mana laporan lain yang diberikan rakan kabinet saya tidak kira dari mana-mana parti.

“Sebagai Pengerusi MPN, beliau memerlukan laporan-laporan tersebut untuk mengambil keputusan yang tepat dalam membantu perdana menteri membawa Malaysia ke arah pemulihan pasca-COVID19,” kata Tengku Zafrul.

Beliau menegaskan fakta ekonomi yang ada di dalam laporan tersebut merupakan fakta yang telah di sebut berulang kali kepada kabinet dan orang awam.

“Saya tidak pernah sorok, baik melalui kenyataan media, ulasan saya dalam forum, jawapan parlimen dan laporan agensi seperti Bank Negara Malaysia, Jabatan Statistik dan sebagainya.

“Sebab tu sejak tahun lepas, kita dah cakap mengenai Akta Tanggungjawab Fiskal untuk mengelakkan isu seperti 1MDB, Suria Strategic Energy Resources Sdn Bhd dan sebagainya daripada berlaku lagi,” tambahnya. – BERNAMA


Persatuan hotel jangka 30 peratus kehadiran pelancong

BANDA HILIR 6 Dis. – Persatuan hotel di negeri ini menjangkakan 30 peratus pelancong bakal membanjiri Melaka hingga hujung Disember 2020.

Pengerusi Persatuan Ejen Pelancongan dan Pengembaraan Malaysia (MATTA) Melaka Goh Hock Gin berkata, ia berikutan pergerakan rentas daerah dan negeri dibenarkan di seluruh negara mulai 7 Disember (Isnin) ini.

“Bila semua dah buka kita harap boleh beri impak positif, jika 30 peratus pun kita puas hati sebab dah empat minggu tiada pelancong,” katanya ketika dihubungi MHI.

“Esok kita akan pergi ke kawasan Jasin, sama bagi produk ‘eco tourism’ bersama Bahagian Promosi Pelancongan (BPP), kita akan buat ‘study tour’ untuk keluarkan pakej baharu,” katanya lagi.


Wanita berperanan besar dalam kejayaan negara – Ismail Sabri

Beliau menerusi ciapan di Twitter sempena sambutan Hari Wanita Sedunia hari ini, turut menyatakan penghargaan kepada golongan wanita, khususnya wanita Keluarga Malaysia, serta mengingatkan supaya menghargai dan menghormati kaum hawa.

“Selamat Hari Wanita Sedunia. Pengorbanan wanita tiada noktah dan tandingannya. Keluarga Malaysia mempunyai wanita hebat yang berjuang tanpa patah semangat bagi membahagiakan mereka yang tersayang,” katanya.


Majlis amanat perdana Setahun Malaysia Prihatin berkonsep hibrid

PUTRAJAYA 28 Feb. – Majlis Amanat Perdana Setahun Malaysia Prihatin esok bersempena genap setahun Perdana Menteri Tan Sri Muhyiddin Yassin menerajui kerajaan Malaysia akan mengetengahkan konsep hibrid yang menggabungkan kehadiran secara fizikal dan maya.

Perjalanan majlis akan berlangsung serba ringkas dengan tumpuan utama amanat oleh Muhyiddin sendiri, serta mematuhi prosedur operasi standard (SOP) Perintah Kawalan Pergerakan Bersyarat (PKPB) yang ditetapkan Majlis Keselamatan Negara (MKN) dan Kementerian Kesihatan (KKM) dalam mengawal penularan pandemik COVID-19.

“Ini kali pertama amanat dibuat dalam bentuk hibrid. Ini adalah seperti kad laporan perdana menteri sambil juga menyampaikan arah tuju selepas ini,” kata Menteri Komunikasi dan Multimedia Datuk Saifuddin Abdullah.

Menurut Saifuddin, seramai 250 orang hadir secara fizikal di Putrajaya melibatkan anggota kabinet, pegawai kanan kerajaan persekutuan, wakil syarikat berkaitan kerajaan, korporat dan masyarakat sivil, manakala 98 orang menyertai secara telesidang iaitu menteri besar, ketua menteri serta jabatan dan agensi Kementerian Komunikasi dan Multimedia (KKMM).

“Yang paling penting ini untuk menunjukkan kerajaan (yang dipimpin Muhyiddin) yang fungsian, prihatin dan berjaya, walaupun belum sempurna tetapi berjaya dalam mengimbangkan antara life (keselamatan nyawa) and livelihood (mata pencarian). Ini adalah mesej utama yang hendak disampaikan,” katanya.

Majlis akan dimulakan dengan nyanyian Negaraku dan bacaan doa oleh Imam Besar Masjid Putra Ustaz Ikmal Zaidi Hashim Al-Hafiz, disusuli tayangan montaj istimewa yang memaparkan inisiatif kerajaan serta bantuan yang diberi kepada rakyat dan pencapaian dalam tempoh setahun lepas.

Antara usaha yang signifikan yang telah dilakukan oleh kerajaan pimpinan Muhyiddin ialah Pakej Rangsangan Ekonomi Rakyat (PRIHATIN) berjumlah RM250 bilion yang diumumkan pada 27 Mac 2020 dengan tiga matlamat, iaitu melindungi rakyat, menyokong perniagaan dan memperkukuhkan ekonomi.

Pada tahun ini pula, kerajaan melancarkan Pakej Bantuan Perlindungan Ekonomi dan Rakyat Malaysia (PERMAI) bernilai RM15 bilion yang diumumkan pada 18 Jan lalu.

Inisiatif yang paling dekat dengan hati rakyat Malaysia ialah Bantuan Prihatin Nasional (BPN) yang disediakan kerajaan melalui pakej PRIHATIN yang diberikan kepada kumpulan sasaran meliputi golongan B40, M40 dan bujang bagi membantu rakyat dalam perbelanjaan keperluan harian.

Pelaksanaan Program Imunisasi COVID-19 Kebangsaan bertemakan ‘Lindung Diri, Lindung Semua’ yang bermula pada 24 Februari lalu dalam tiga fasa pula bertujuan memastikan sekurang-kurangnya 80 peratus penduduk dewasa Malaysia menerima vaksin COVID-19 menjelang Februari 2022.

Fasa 1 digerakkan dari Februari hingga April untuk kumpulan petugas barisan hadapan melibatkan 500,000 orang, Fasa 2 bermula April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang.

Fasa 3 pula bermula dari Mei hingga Februari 2022 untuk penduduk di Malaysia berumur 18 tahun ke atas termasuk warganegara dan bukan warganegara dengan sasaran lebih 13.7 juta orang.

Muhyiddin merupakan individu pertama di negara ini menjalani proses vaksinasi yang turut disertai Ketua Pengarah Kesihatan Tan Sri Dr Noor Hisham Abdullah serta empat petugas barisan hadapan pada 24 Feb lepas yang menandakan bermulanya program imunisasi itu.


COO PLUS antara penerima Darjah kebesaran Melaka

AYER KEROH 26 Ogos – Ketua Pegawai Operasi (COO) Projek Lebuhraya Usahasama Berhad dan PLUS Malaysia Berhad Zakaria Ahmad Zabidi dianugerahkan Darjah Pangkuan Seri Melaka (DPSM) yang membawa gelaran Datuk.

Penganugerahan DPSM itu diberikan Tuan Yang Terutama (TYT) Yang di-Pertua Negeri Melaka, Tun Seri Setia (Dr) Mohd Ali Mohd Rustam sempena sambutan ulang tahunnya yang ke-72.

Beliau juga berperanan menjayakan projek Pelebaran Lorong Ketiga PLUS sekitar tahun 2005 hingga 2008, yang mana projek itu meliputi Seremban-Ayer Keroh, Rawang–Slim River dan Ipoh- Jelapang.

Pengalaman di persada antarabangsa pula, beliau pernah menjawat jawatan sebagai Pengurus Besar Kanan UEM Group yang berpengkalan di Abu Dhabi dan Doha, Qatar pada tahun 2010 dan Ketua Pegawai Pegawai Eksekutif Uniquest Infra Ventures Ltd, Gurgaon Haryana, India dari 2012 hingga 2017.


97.49 peratus warga pendidik lengkap vaksin – KPM

DURIAN DAUN 1 Nov – Kementerian Pendidikan Malaysia (KPM) merekodkan sebanyak 97.49 peratus warga pendidik yang telah lengkap menerima suntikan vaksin setakat 31 Oktober (semalam).

Timbalan Menteri Pendidikan 1, Datuk Dr Mah Hang Soon berkata, peratusan itu menunjukkan peningkatan apabila jumlah guru yang enggan divaksin sebelum ini telahpun berkurang.

“Untuk guru setakat 31 Oktober yang terima dos pertama sebanyak 99.04 peratus dan yang lengkap vaksin adalah 97.49 peratus, manakala murid menerima dos pertama adalah 92.5 peratus dan yang lengkap vaksin sebanyak 77.4 peratus.

“Diikuti Anggota Kumpulan Pelaksanan (AKP) sebanyak 99.06 peratus yang menerima dos pertama dan dos kedua (96.3 peratus), Pekerja Perkhidmatan Sokongan (PPS) pula untuk dos pertama 92.98 peratus dan dos kedua 81.97 peratus,” katanya.

Beliau berkata demikian pada sidang media selepas melakukan siri lawatan kerja ke sekolah di Sekolah Menengah Kebangsaan (SMK) Tinggi Perempuan Melaka, hari ini.

“Jumlah guru enggan vaksin 2,000 sebelum, hari ini dah semakin menurun dan ianya akan menurun lagi, jadi saya guru yang masih belum terima vaksin ambil dengan kadar segera.

“Sekarang dah 1 November dan Jabatan Perkhidmatan Awam (JPA) pun telah mengeluarkan surat supaya semua guru enggan vaksin ini perlu divaksin bermula hari ini.

Sebelum ini JPA telah mengeluarkan peraturan guru yang enggan divaksin diberi tempoh sehingga 1 November sebelum kembali mengajar ke sekolah bagi mengelakkan tindakan tatatertib dan boleh dibuang kerja.


Malaysia Airlines rakan penerbangan rasmi Liga-M 2022

Selain itu, kenyataan itu memaklumkan lanjutan daripada komitmennya sebagai rakan penerbangan rasmi untuk MFL, MAG pula akan memanfaatkan rangkaian organisasi mereka menerusi pelaksanaan kempen, penjenamaan serta acara bersama dengan Firefly, MASwings, MHholidays dan Enrich.

MoU itu ditandatangani Ketua Pegawai Eksekutif MFL Stuart Ramalingam dan Ketua Pegawai Pemasaran dan Pengalaman Pelanggan Kumpulan Malaysia Airlines Berhad (MAB) Lau Yin May.

Stuart berkata perkongsian MFL dengan MAB melambangkan kedua-dua jenama bersatu untuk meningkatkan taraf dunia bola sepak Malaysia ke tahap lebih tinggi, selaras dengan agenda negara.

“Kami berbesar hati mengalu-alukan syarikat penerbangan kebangsaan kami ke Liga Malaysia. Dengan musim baharu dan perlawanan dijadual sepanjang tahun ini, ahli persaudaraan bola sepak Malaysia dan peminat yang ingin mengembara ke seluruh negara boleh mengambil kesempatan daripada peningkatan frekuensi Malaysia Airlines terutama dari Sabah dan Sarawak,” katanya.

Izham pula yakin hubungan simbiotik antara Malaysia Airlines dan MFL akan memanfaatkan peminat bola sepak di seluruh negara iaitu dengan menyatukan peminat bersama pasukan kegemaran mereka terutama penyokong dari Sabah dan Sarawak, yang kini boleh menikmati lebih banyak perlawanan di semenanjung dan sebaliknya melalui peningkatan kekerapan penerbangan.

Pemeteraian MoU tersebut susulan perkongsian terbaharu MAB dengan Persatuan Bola Sepak Malaysia (FAM) dan Kelab Bola Sepak Johor Darul Ta’zim (JDT) sebelum ini, sekali gus menunjukkan dedikasi tidak berbelah bahagi syarikat penerbangan itu dalam usaha menyokong pembangunan bakat bola sepak tanah air.- BERNAMA


PU Azman didakwa lagi lakukan amang seksual terhadap remaja lelaki

KUALA LUMPUR, 21 Dis – Pendakwah selebriti Azman Syah Alias atau lebih dikenali sebagai PU Azman yang sebelum ini didakwa atas sembilan pertuduhan berkaitan seksual, didakwa di Mahkamah Ampang di sini hari ini, atas pertuduhan melakukan amang seksual fizikal terhadap seorang remaja lelaki berusia 17 tahun.

Pendakwaan hari ini merupakan pertuduhan seksual ke-10 yang dihadapi Azman Syah selepas dia didakwa di Mahkamah Sesyen Seremban atas lima pertuduhan manakala empat pertuduhan di Mahkamah Majistret dan Sesyen Klang sebelum ini

Azman Syah, 41, yang memakai kurta biru dan berseluar kelabu mengaku tidak bersalah atas pertuduhan itu yang didakwa dilakukan di dalam bilik sebuah resort di Hulu Langat dekat sini pada 22 Julai lepas.

Pendakwaan dikemukakan mengikut Seksyen 14(d) Akta Kesalahan-kesalahan Seksual Terhadap Kanak-Kanak 2017 yang memperuntukkan hukuman penjara maksimum 20 tahun dan sebat, jika sabit kesalahan.

Timbalan Pendakwa Raya Norhashimah Hashim tidak menawarkan jaminan kerana kesalahan itu tidak boleh dijamin, namun beliau memohon jumlah jaminan tinggi sekiranya mahkamah membenarkan jaminan kerana pertuduhan tersebut serius dan kes itu menarik perhatian umum berdasarkan status tertuduh.

“Jaminan rendah tidak menggambarkan keseriusan pertuduhan. Oleh itu, saya mohon jaminan tinggi berserta syarat tambahan tertuduh tidak mendekati mangsa dan saksi pendakwaan, melaporkan diri di balai polis berhampiran sebulan sekali dan pasport diserahkan kepada mahkamah,” katanya.

Bagaimanapun, peguam Mohamad Zahid Ahmad mewakili Azman Syah memohon jaminan dibenarkan kerana ia penting bagi anak guamnya menyediakan pembelaan terbaik bagi pertuduhan tersebut.

“Jaminan turut diberikan kepada anak guam saya bagi pertuduhan yang sama iaitu Mahkamah Klang membenarkan jaminan RM24,000 manakala Mahkamah Seremban memberi jaminan RM40,000.

“Kakak tertuduh juga hadir dan sedia menjadi penjamin. Saya mohon jaminan paling minimum kerana pendapatan anak guam terjejas teruk selepas dia didakwa di mahkamah dan perlu menanggung dirinya serta adik-beradik lain yang tidak bekerja,” kata Mohamad Zahid.

Hakim Norhazani Hamzah membenarkan jaminan RM10,000 dengan seorang penjamin berserta syarat tambahan tertuduh perlu melaporkan diri di balai polis berhampiran sebulan sekali, tidak mendekati mangsa dan saksi pendakwaan sehingga kes selesai serta menyerahkan pasport kepada mahkamah selain menetapkan sebutan kes pada 10 Feb depan.

Azman Syah didakwa di Mahkamah Sesyen Seremban pada 12 Okt lepas terhadap lima pertuduhan melakukan amang seksual ke atas dua remaja lelaki bawah umur.

Pada 7 Dis, dia turut didakwa di Mahkamah Sesyen dan Majistret Klang atas empat pertuduhan jenayah seksual membabitkan tiga remaja lelaki antara Februari hingga Ogos lepas.


Vaksin COVID-19 AstraZeneca selamat digunakan di Malaysia

PUTRAJAYA 24 Mac – Vaksin COVID-19 jenis AstraZeneca adalah selamat digunakan di Malaysia, kata Menteri Kesihatan Datuk Seri Dr Adham Baba hari ini.

Mengambil maklum isu status keselamatan vaksin AstraZeneca di luar negara, Dr Adham memaklumkan bahawa COVID-19 Vaccine AstraZeneca Solution for Injection (MAL21036009ACZ) daripada pemegang pendaftaran AstraZeneca Sdn Bhd yang telah didaftarkan oleh Pihak Berkuasa Kawalan Dadah (PBKD) pada 2 Mac lalu (2021) adalah selamat digunakan di Malaysia.

Menurutnya data keselamatan vaksin COVID-19 AstraZeneca yang diperolehi daripada kajian klinikal setakat 4 November 2020 yang melibatkan kira-kira 12,000 sukarelawan, menunjukkan tiada kesan sampingan yang teruk dilaporkan.

Beliau berkata kesan sampingan yang sering dilaporkan adalah sakit pada tempat suntikan, keletihan dan pening kepala serta dilaporkan sebagai ringan (mild) atau sederhana (moderate).

“Data juga menunjukkan kesan sampingan ini dilaporkan berkurang pada suntikan dos kedua berbanding dos pertama,” katanya dalam kenyataan berhubung isu status keselamatan vaksin COVID-19 AstraZeneca.

Menurutnya lagi, kajian klinikal juga merumuskan bahawa tiada sebarang isu keselamatan berkenaan kesan ke atas profil dan kandungan darah termasuk penggumpalan darah setelah menerima suntikan vaksin itu.

Dr Adham berkata AstraZeneca Sdn Bhd telah mengadakan satu perjumpaan dengan Bahagian Regulatori Farmasi Negara (NPRA) pada 17 Mac lalu untuk menjelaskan situasi sebenar berkenaan isu keselamatan vaksin COVID-19 AstraZeneca, terutamanya berkaitan dengan kesan sampingan penggumpalan darah (thromboembolic events).

Menurut syarikat itu, 17 juta orang awam telah menerima vaksin COVID-19 AstraZeneca di Kesatuan Eropah (EU) dan United Kingdom (UK) setakat 8 Mac lepas (2021), dan terdapat 15 kes deep vein thrombosis (DVT) dan 22 kes pulmonary embolism dilaporkan dalam kalangan penerima vaksin itu.

Menurut Dr Adham, penilaian terperinci daripada semua kes itu telah dibuat oleh pihak syarikat dan dirumuskan bahawa tiada sebarang bukti kukuh yang dapat mengaitkan vaksin COVID-19 AstraZeneca ke atas risiko berlakunya kes thromboembolic event.

Jumlah kes thromboembolic event yang dilaporkan juga adalah jauh lebih rendah berbanding dengan purata kes yang dijangka berlaku dalam saiz populasi berkenaan dan kesimpulan itu juga telah disokong oleh pihak European Medicines Agency (EMA), katanya.

Dr Adham berkata Kementerian Kesihatan sentiasa komited dalam menjalankan pemantauan secara berterusan bagi memastikan kualiti, keselamatan dan keberkesanan vaksin COVID-19 sentiasa terjamin.

Pelaporan kesan ‘advers’ susulan imunisasi vaksin COVID-19 boleh dilakukan melalui anggota kesihatan, pelaporan terus kepada NPRA laman sesawang, www.npra.gov.my atau melalui aplikasi MySejahtera bagi kesan advers ringan, katanya.

Pada 15 Mac lepas, Menteri Penyelaras Program Imunisasi COVID-19 Kebangsaan Khairy Jamaluddin berkata Malaysia akan meneruskan proses penerimaan dan pembelian vaksin COVID-19 jenis AstraZeneca memandangkan tiada bukti menunjukkan vaksin itu menyebabkan darah beku.

Menteri Sains, Teknologi dan Inovasi itu berkata Malaysia telah menerima maklumat daripada AstraZeneca berhubung kesan vaksinasi dan setakat ini, tiada data menunjukkan kaitan langsung antara pemberian suntikan vaksin itu dengan kes darah beku yang menyebabkan kematian di beberapa negara.

Beberapa negara seperti Denmark, Norway, Iceland dan Thailand sebelum ini dilaporkan menggantung sementara penggunaan vaksin itu susulan laporan berlaku pembentukan darah beku ke atas beberapa individu selepas menerima suntikan.


Agong, Raja Permaisuri jalani kuarantin kendiri setelah positif COVID-19

KUALA LUMPUR, 2 April – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan menjalani kuarantin kendiri di Istana Negara setelah disahkan positif COVID-19.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan berkata Al-Sultan Abdullah akan menjalani kuarantin kendiri hingga Khamis (7 April) manakala Tunku Azizah hingga Jumaat (8 April).

Beliau berkata Seri Paduka berdua berkenan menjalani kuarantin kendiri selaras dengan protokol dan prosedur operasi standard (SOP) ditetapkan Kementerian Kesihatan bagi kes positif COVID-19 yang mengalami gejala ringan atau tidak bergejala.

“Adalah dimaklumkan Seri Paduka Baginda berdua hanya mengalami gejala ringan. Kesihatan Seri Paduka Baginda berdua secara amnya adalah dalam keadaan baik dan tidak membimbangkan,” katanya.

Ahmad Fadil berkata bersempena ketibaan bulan Ramadan, Al-Sultan Abdullah menyeru rakyat supaya sentiasa berwaspada dan mengamalkan kawalan kendiri meskipun negara memasuki Fasa Peralihan ke Endemik, semalam.


Empat beradik maut kebakaran sembunyi dalam tandas cuba selamatkan diri

Ketua Polis Daerah Muar ACP Raiz Mukhliz Azman Aziz berkata dalam kejadian 7.49 malam itu, Puteri Aisyah Tenko To, 8, Mohd Hakim, 6, Mustakim, 4, dan Fatihah Aisyah, 3, ditemukan maut di dalam tandas rumah itu.

“Ada (dengar jeritan). (Kesemua mangsa) dipercayai masih sedar ketika kejadian berlaku dan cuba mengeluarkan diri dari rumah. Tindakan awal mereka ialah menyorok di dalam tandas.

“Ketika kita sampai, pintu belakang telah hangus sepenuhnya, kita tak dapat kenal pasti sama ada pintu berkunci atau tidak,” kata beliau kepada pemberita ketika ditemui di lokasi kejadian, awal pagi tadi.

Bagaimanapun, Raiz Mukhliz berkata mengikut kenyataan awal daripada ibu mangsa yang merupakan warga tempatan, rumah itu tidak berkunci dan ketika kejadian, ibu bapa empat beradik itu tiada di rumah.

Beliau berkata bapa mereka yang merupakan warga Myanmar berusia 30 tahun sedang bekerja di sebuah restoran, manakala ibu mereka seorang wanita Orang Asli berusia 31 tahun berasal dari Selangor, keluar sebentar untuk membeli juadah berbuka puasa di kedai berhampiran.

“Kira-kira 10 minit kemudian, dia (ibu mangsa) dapat panggilan daripada jiran yang beritahu rumahnya terbakar, lalu dia bergegas pulang. Tetapi dia tidak berjaya masuk ke rumah akibat api yang begitu marak dan tidak selamat untuk dia masuk,” kata beliau.

Ketika ditanya mengenai punca kebakaran, Raiz Mukhliz berkata dapatan awal menunjukkan kemungkinan berlaku litar pintas, dipercayai bermula dari dapur rumah berkenaan.

“Ibu kanak-kanak itu memaklumkan rumah mereka tidak mempunyai televisyen atau barangan elektrik lain, tetapi ada menyalakan beberapa lampu. Ketika pihak Jabatan Bomba dan Penyelamat Malaysia (JBPM) sampai, rumah berkenaan telah pun 60 hingga 70 peratus terbakar,” katanya.

Beliau berkata selesai memadamkan kebakaran, JBPM menemukan mayat empat kanak-kanak itu di dalam tandas rumah terbabit dan dibawa ke Unit Forensik Hospital Pakar Sultanah Fatimah, di sini untuk bedah siasat.


Ramai orang muda tak kenal atlet negara – Noraseela

BANDARAYA MELAKA 13 Februari – Persatuan Olimpian Malaysia mahu menyuntik kembali semangat orang awam terutamanya golongan muda dalam menyokong atlet dan bidang sukan di negara ini.

Presiden Persatuan Olimpian Malaysia (MOA), Noraseela Mohd Khalid berkata, ia berikutan ramai yang tidak menyedari bahawa sukan mampu menzahirkan nilai-nilai murni dan memupuk semangat cintakan negara.

Justeru, bekas pelari berpagar 400 meter negara itu bertekad mahu memastikan atlet mahupun bekas atlet kebangsaan yang pernah mewakili negara lebih dikenali dalam menyuburkan kembali semangat bersukan dalam kalangan rakyat negara ini.

“Tujuan utama kita di MOA menerusi program Spirit of Olympism Ride 2023 ini adalah lebih kepada membawa semula semangat sukan kepada orang awam khususnya generasi muda.

“Menerusi program seumpama ini kita bawakan sekali atlet untuk bersama ke depan dan berkongsi pengalaman dan semangat juang kesukanan itu sendiri kepada generasi kini.

“Hal ini kerana, ramai orang muda kini tidak mengenali atlet mahupun bekas atlet yang pernah mengharumkan nama negara sehingga ke peringkat Sukan Olimpik iaitu temasya sukan terbesar dunia,” katanya.

Beliau berkata demikian pada sidang media selepas hadir ke Program Sambutan Kayuhan Basikal Sempena ‘The Spirit Of Olympism 2023 Fundraising Campaign di Pusat Transformasi Bandar (UTC), di sini, hari ini.

Hadir sama, Naib Presiden Majlis Olimpik Malaysia (MOM), Datuk Wira Nur Azmi Ahmad; Pengarah Bahagian Khidmat Musaadah dan Pembangunan Belia Jabatan Ketua Menteri, Sha’ari Samsudin dan Pemegang Malaysian Book Of Records Kategori Menamatkan 10 Maraton Terbaik Dunia, Alex Goh.

Jelasnya, sistem pendidikan perlu memainkan peranan dalam menyuntik minat di peringkat sekolah terhadap sukan dan salah satu faktor adalah menerusi pendedahan siapa atlet yang boleh dicontohi oleh golongan tersebut dalam bidang yang diminati.

“Kita di MOA akan membuat lebih banyak aktiviti, kempen yang memberi impak. Selain itu, kita juga akan berkolaborasi bersama organisasi lain bagi tujuan membawa sukan ke peringkat lebih tinggi.

“Dan pada saya apabila menceburi bidang sukan, ia akan memberi peluang lebih besar kepada individu atau golongan muda ini untuk pergi lebih jauh,” katanya.

Dalam pada itu Noraseela turut memaklumkan pihaknya akan bekerjasama dengan Kementerian Pendidikan Malaysia (KPM) dan Kementerian Pendidikan Tinggi (KPT) bagi mempertingkatkan lagi semangat kenegaraan menerusi sukan.


Noor Hisham sangkal tanggapan PKPB gagal kawal COVID-19

PUTRAJAYA 7 Nov. – Ketua Pengarah Kesihatan Tan Sri Dr. Noor Hisham Abdullah hari ini menyangkal dakwaan bahawa pelaksanaan Perintah Kawalan Pergerakan Bersyarat (PKPB) gagal mengekang penularan COVID-19 di negara ini.

Beliau berkata kaedah itu berjaya menurunkan kadar nilai kebolehjangkitan (Rt) atau R-naught (R0) daripada 2.2 pada permulaan gelombang ketiga COVID-19 kepada 1 ketika ini.

“Kalau kita lihat dari permulaan gelombang ketiga dan dalam tempoh dua minggu (PKPB dilaksanakan), langkah itu telah berjaya kurangkan kadar kebolehjangkitan,” katanya pada sidang media perkembangan COVID-19 di sini.

Mengulas lanjut, beliau berkata lonjakan 1,755 kes yang direkodkan semalam disebabkan Kementerian Kesihatan (KKM) menjalankan saringan di Pusat Tahanan Sementara di Tawau dan Penjara Sandakan, Sabah serta di Penjara Seberang Perai, Pulau Pinang.

“Sebelum ini kita ada dua lonjakan kes iaitu pada 24 dan 26 Okt kerana KKM laksanakan saringan di Penjara Kepayan, Sabah,” katanya.

Dr Noor Hisham berkata kaedah PKPB dilaksanakan ketika ini bagi mengimbangi sektor kesihatan dan ekonomi, namun pada masa sama kerajaan perlu memperketatkan lagi sektor sosial termasuk kawalan rentas sempadan negeri dan daerah.

“Cabaran kita ialah dalam kita mengawal dan memperketat sektor sosial iaitu kita lihat dua tiga hari lepas ramai yang rentas daerah dan sempadan negeri, dari zon merah ke zon hijau.

“Kita membenarkan sektor ekonomi dengan lebih memperketatkan lagi sektor sosial, pelajaran dan sukan. Mungkin kita perlu memperhalusi tindakan kita supaya KKM dapat menjalankan aktiviti kesihatan awam, saringan komuniti dan sebagainya,” katanya.

Hari ini, Menteri Kanan (Kluster Keselamatan) Datuk Seri Ismail Sabri Yaakob mengumumkan PKPB akan dilaksanakan di semua negeri di Semenanjung kecuali Pahang, Perlis dan Kelantan, berkuat kuasa selama empat minggu bermula 9 Nov hingga 6 Dis depan.


Aura jersi ‘Selat’, Melaka United menang jua akhirnya

KELAB Bolasepak Melaka United (Melaka United) mencatat kemenangan pertama dalam saingan Liga Super musim ini selepas menewaskan Sri Pahang FC 1-2, malam tadi.

Dalam aksi di Stadium Darul Makmur itu, Melaka selaku pasukan pelawat bagaimanapun dikejutkan dengan gol awal tuan rumah pada minit ke-4.

Kelebihan terus berpihak kepada pelawat selepas Sri Pahang FC terpaksa beraksi dengan 10 pemain selepas Azwan Aripin dilayangkan kad kuning kedua pada minit ke-64.

Peluang itu nyata tidak disia-siakan skuad bimbingan pemangku jurulatih, Mohd Asri Ninggal apabila berjaya menyumbat masuk gol kedua menerusi Hasbullah Abu Bakar pada minit ke-70.

Kemenangan itu membantu Melaka United mengutip empat mata selepas lima perlawanan hasil satu kemenangan, satu seri dan tiga kekalahan musim ini.

Selepas ini, Melaka United dijadual menentang Kedah Darul Aman FC di Stadium Darul Aman, Alor Setar pada Hari Raya keempat, 6 Mei depan.


Mangsa korban keenam banjir di Pahang ditemukan

Ketua Polis Daerah Lipis Supt Azli Mohd Noor berkata mayat Nur Zakirah Ahmad Hussin, 19, yang merupakan korban keenam banjir Pahang, ditemukan di bawah jambatan kereta api Bukit Betong, Padang Tengku, oleh penduduk kira-kira jam 11 pagi tadi sebelum melaporkannya kepada polis.

“Berikutan dengan penemuan itu, operasi mencari dan menyelamat yang melibatkan 35 pegawai dan anggota daripada polis dan bomba serta dibantu orang kampung sebelum ini, ditamatkan pagi tadi,” katanya menerusi kenyataan di sini, hari ini.

Nur Zakirah dilaporkan hilang selepas terjatuh apabila bot dikemudi bapanya, Ahmad Hussin Mad Aris, 52, terbalik akibat arus deras menyebabkan mangsa dan ibunya, Rozi Omar, 52, hilang, namun mayat Rozi ditemukan pada Selasa lepas.

Kejadian dilaporkan berlaku semasa mereka menaiki bot untuk pulang ke rumah di Bukit Betong bagi meninjau keadaan banjir di rumahnya. –  BERNAMA


Keputusan STPM diumum 1 Julai ini

PUTRAJAYA 26 Jun – Keputusan peperiksaan Sijil Tinggi Persekolahan Malaysia (STPM) 2020 akan diumumkan pada 1 Julai ini, demikian menurut Majlis Peperiksaan Malaysia (MPM).

MPM berkata calon boleh mendapatkan keputusan mereka pada tarikh berkenaan mulai 12 tengah hari melalui semakan dalam talian di pautan http://stpm.mpm.edu.my/stpmK.

Calon juga boleh menyemak keputusan melalui khidmat pesanan ringkas (SMS) dengan menaip STPM jarak nombor kad pengenalan jarak angka giliran dan menghantarnya ke 68886 mulai 11 pagi 1 Julai hingga 12 tengah hari pada 9 Julai ini.

Bagi calon yang tidak mempunyai capaian Internet, MPM berkata Jabatan Pendidikan Negeri, Pejabat Pendidikan Daerah dan pihak sekolah akan memaklumkan kaedah sesuai selepas golongan tersebut dikenal pasti.


Suami isteri ditahan bantu siasatan kes letupan

KUALA LUMPUR, 4 Jan — Sepasang suami isteri masing-masing berumur 33 dan 30 tahun, ditahan polis semalam bagi membantu siasatan kes letupan yang mengorbankan seorang pelayan sebuah restoran di Pandan Indah, Ampang, Khamis lepas.

Pemangku Ketua Polis Selangor Datuk S. Sasikala Devi berkata mereka ditahan pada 7.30 malam di sebuah taman perumahan di Serdang, Kedah.

“Kedua-dua individu itu telah direman selama tujuh hari bermula hari ini hingga Selasa depan dan polis percaya dengan penahanan ini, ia dapat membantu siasatan,” katanya dalam kenyataan hari ini.

Sasikala berkata kes itu disiasat mengikut Seksyen 302 Kanun Keseksaan kerana membunuh dan menasihatkan orang ramai supaya tidak mengeluarkan sebarang kenyataan berkaitan kes berkenaan.

Ketua Polis Daerah Ampang Jaya ACP Mohamad Farouk Eshak berkata pihaknya menerima panggilan daripada orang awam memaklumkan ada bunyi letupan di tempat kejadian pada 8.55 malam, 29 Dis lepas.


Kerajaan lulus cadangan perolehan 16 unit dron VTOL untuk PDRM

KUALA LUMPUR 27 Julai – Kerajaan meluluskan cadangan perolehan 16 unit dron jenis Vertical Take-Off and Landing (VTOL) untuk Polis Diraja Malaysia (PDRM) di bawah projek perolehan Rancangan Malaysia Ke-12 (RMK-12) dengan unjuran siling bernilai RM48 juta.

Pengarah Jabatan Logistik dan Teknologi Bukit Aman Datuk Seri Sahabudin Abd Manan berkata, unjuran siling itu adalah anggaran berdasarkan kajian harga pasaran dron berspesifikasi terkini yang sesuai bagi penugasan taktikal dan pemantauan.

“Dron yang akan diperolehi adalah jenis dron elektrik (menggunakan kuasa bateri) berkuasa tinggi dan akan dilengkapi dengan Gyro Stabilised Camera (Electo Optical/ Infra Red) yang boleh membuat penerbangan dan rakaman visual resolusi tinggi (foto, video dan penstriman langsung) pada waktu siang dan malam.

“Selain itu, bagi setiap unit dron yang diperolehi, pakej juga merangkumi kenderaan stesen darat bergerak yang dilengkapi dengan Turret Tracking Antenna System, Weather Station dan Portable Global Navigation Satelite System,” katanya dalam kenyataan semalam.

Menurut Sahabudin semua dron itu akan digunakan bagi tujuan penugasan melibatkan pemantauan serta membanteras ancaman di kawasan sempadan negara dalam usaha menangani pencerobohan, penyeludupan dan jenayah rentas sempadan.

Sahabudin berkata, PDRM menghargai komitmen kerajaan dalam memastikan pasukan memiliki aset dan kelengkapan terkini bagi memantapkan lagi penugasan agar keselamatan dan ketenteraman awam sentiasa terpelihara.

Sabtu lalu, Timbalan Ketua Polis Negara Datuk Seri Mazlan Lazim dilaporkan berkata, PDRM akan menerima 16 dron berkuasa tinggi yang diluluskan kerajaan pada RMK-12.

Mazlan berkata, dron itu akan dikawal oleh Pasukan Gerakan Udara bagi membantu meningkatkan tahap keselamatan di kawasan sempadan terutama di kawasan yang tidak berpagar.


Sarat mengandung bukan penghalang cipta kejayaan

AYER KEROH 6 Disember – Menamatkan pengajian dua hari sebelum kelahiran cahaya mata pertama membawa rezeki bermakna buat seorang ibu apabila dinobat sebagai penerima anugerah kecemerlangan keseluruhan dalam Istiadat Konvokesyen Universiti Melaka (UNIMEL) ke-24, hari ini.

Penerima tunggal Anugerah Munshi Abdullah, Nur Fairus Mohd Yatim,35, berkata, biarpun sarat mengandung anak pertama, keadaan itu bukan menjadi penghalang untuknya meneruskan penyelidikan dalam pengajian Sarjana Sains Pengurusan.

Dia yang juga merupakan mantan Penolong Jurutera UNIMEL dan pernah berkhidmat selama dua tahun di universiti itu sanggup berhenti kerja demi melanjutkan pengajiannya seta memfokuskan sepenuh masanya di rumah dengan kerja-kerja penyelidikan.

“Kajian itu sebenarnya melibatkan diri saya sebab semasa saya ditugaskan sebagai penolong jurutera saya keguguran dua kali jadi saya berhenti kerja untuk tumpukan kepada keluarga.

“Semasa tengah mengandung anak sulung ini memang banyak ilham ketika berada di rumah yang mana saya ketika itu merupakan suri rumah.

“Alhamdulillah dua hari sebelum melahirkan anak saya berjaya menamatkan pengajian saya dengan menjalankan penyelidikan bertajuk Wanita Dalam Berkerjaya di mana ia lebih memfokuskan hak wanita untuk terus cemerlang pada masa akan datang,” katanya.

Terdahulu, Nur Fairus merupakan antara graduan menerima Ijazah Sarjah konvokesyen yang disempurnakan Canselor UNIMEL, Tun Seri Setia (Dr.) Mohd Ali Mohd Rustam dalam sesi sidang pertama diadakan di Dewan Pusat Dagangan Antarabangsa Melaka (MITC) di sini hari ini.

Pada konvokesyen itu, dia antara 18 graduan menerima Ijazah Sarjana manakala tiga lagi bergelar Doktor Falsafah (PhD), 616 graduan Ijazah Sarjana Muda dan 2,408 graduan Diploma.


Muhyiddin usul bantuan JKM dinaikkan ke RM1,000

SANDAKAN, 30 Ogos – Perdana Menteri Tan Sri Muhyiddin Yassin mengusulkan agar bantuan bulanan Jabatan Kebajikan Masyarakat yang pada masa ini berjumlah antara RM200 dan RM300 kepada mereka yang layak dinaikkkan ke RM1,000.

“What is important is the livelihood of our people down there (Yang penting ialah mata pencarian rakyat di akar umbi) … they have suffered for a long time (mereka menderita sejak sekian lama),” katanya pada majlis perjumpaan bersama pimpinan masyarakat, di sini hari ini.


Rumah terbakar sejam sebelum majlis pertunangan

BATU PAHAT 29 Mac – Sebuah rumah musnah terbakar kira-kira sejam sebelum majlis pertunangan berlangsung di Kampung Parit Mustaffa Darat, Parit Sulong di sini, semalam.

Saksi kejadian yang juga jurugambar majlis berkenaan, Izzat Syafaat Ismail, 29, berkata kebakaran berlaku kira-kira 1.20 tengah hari manakala majlis pertunangan berkenaan sepatutnya berlangsung pada 2.30 petang.

“Keadaan menjadi kelam-kabut sehinggakan ahli keluarga pasangan itu tidak sempat menyelamatkan barang-barang hantaran pertunangan termasuk pakaian, peralatan elektrik serta dokumen-dokumen penting di dalam rumah.

“Ada antara ahli keluarga yang pengsan dan cedera melecur kerana nekad mahu menyelamatkan kenderaan yang berhampiran selain cedera kerana terpijak kaca,” katanya ketika dihubungi di sini hari ini.

Menurut Izzat, kebakaran dipercayai akibat litar pintas di bahagian dalam rumah tersebut, menyebabkan api merebak pantas berikutan struktur rumah diperbuat daripada separa batu dan kayu.

Katanya, ketika kejadian, dianggarkan 100 tetamu berada di rumah berkenaan, namun tiada kemalangan jiwa dilaporkan kerana kesemua mangsa sempat menyelamatkan diri.

Sementara itu, Komander Operasi Balai Bomba dan Penyelamat (BBP) Batu Pahat, Penolong Kanan Penguasa Bomba (PKPgB) Mohd Fauzi Mohd Nor berkata, kebakaran memusnahkan hampir 80 peratus rumah tersebut serta sebuah motosikal.

“Sebanyak 22 anggota bomba berserta tiga jentera Fire Rescue Tender (FRT) dan sebuah jentera Emergency Medical Rescue Services (EMRS) digegaskan ke lokasi kejadian sebaik menerima panggilan kecemasan pada 1.18 tengah hari.


Armada TLDM ukur kemampuan pertahanan samudera raya di Laut China Selatan

KOTA KINABALU, 5 Oktober – Tentera Laut Diraja Malaysia (TLDM) akan mengegar Laut China Selatan menerusi eksesais Kerismas yang berlangsung sehingga 23 Okt ini bagi mengukur kemampuan 23 aset kapalnya daripada Armada Timur dan Barat mempertahankan samudera raya negara.

Kemampuan aset kapal itu diuji dalam simulasi medan perang moden menerusi eksesais bermula 3 Okt lepas untuk fasa pelabuhan di Pangkalan TLDM Kota Kinabalu di sini, diikuti pembukaan eksesais pada Sabtu ini dan latihan fasa laut di Laut China Selatan bermula Ahad (9 Okt).

Bernama yang diberi akses eksklusif ke Pangkalan TLDM Kota Kinabalu, Sepanggar di sini baru-baru ini bagi meninjau sendiri persiapan eksesais itu, mendapati adrenalin setiap anggota berada di tahap tinggi dengan masing-masing mempersiap ‘jentera perang’ bagi menghadapi cabaran getir tersebut.

Akses ke kapal KD Selangor yang ditauliahkan pada 2010 itu, digunakan penulis untuk melihat sendiri persiapan eksesais itu antaranya simulasi peperangan moden di ‘war room’ kapal dalam keadaan gelap dan hanya diterangi lampu berwarna merah, situasi yang biasa disaksikan dalam filem perang di layar perak.

Penulis juga teruja apabila buat pertama kalinya melihat sendiri kapal KD Jebat dan KD Lekiu iaitu kapal perang jenis frigat peluru berpandu ditauliah pada tahun 1999 yang berada di pangkalan itu bagi eksesais Kerismas kali ini.

Timbalan Panglima Armada Timur Laksamana Pertama Dr Najhan Md Said berkata Kerismas merupakan eksesais terbesar TLDM berintensiti tinggi bagi mengukur kemampuan sebenar angkatan itu, dan tahun ini Markas Pemerintahan Armada Timur dilantik sebagai penganjur.

“Sepanjang tahun kedua-dua armada ini melakukan latihan dan operasi secara sendiri di kawasan masing-masing, justeru setiap hujung tahun sama ada Oktober atau November dilaksanakan eksesais secara bersama.

“Gabungan ini menyaksikan kumpulan aset kapal terbesar berada di satu kawasan melaksanakan eksesais skala besar dan intensiti tinggi di Laut China Selatan,” katanya kepada Bernama.

Najhan, yang juga pengarah eksesais Kerismas berkata konsep asas tentera laut ‘to float, to move and to fight’ merupakan penanda aras penting untuk diukur bagi menilai keupayaan dan kesiapsiagaan aset TLDM dalam mendepani pelbagai ancaman.

Beliau berkata konsep ‘to float’ menilai keupayaan aset itu untuk berada serta beroperasi di atas lautan, manakala ‘to move’ pula menilai keupayaan aset tersebut bergerak dengan kelajuan dan kebolehgerakan diperlukan.

Katanya cabaran terbesar TLDM pada masa ini kira-kira 75 peratus aset kapalnya berstatus usang berusia lebih 40 tahun, yang menimbulkan kesulitan kepada ‘to fight’ dalam konsep asas yang digunakan tentera laut seluruh dunia.

“Dalam mendepani isu keusangan ini TLDM fokus kepada dua iaitu ‘to float’ dan ‘to move’, manakala ‘to fight’ kita mengalami kesulitan kerana kapal kita tidak banyak keupayaan untuk ‘to fight’. Pada eksesais kali ini kita fokus menilai dua konsep ini dahulu.

Najhan berkata walaupun berdepan status keusangan, warga TLDM berusaha keras untuk membolehkan asetnya mampu beroperasi dalam keadaan baik dengan melakukan penyelenggaraan dan baik pulih.

“Cabaran kita pada masa ini adalah memastikan isu kerosakan tidak menjejaskan kita dan untuk aset kita bertahan dalam tempoh panjang supaya tiada kerosakan yang boleh menjejaskan operasi di laut, seperti yang kita alami masa ini,” katanya.

Selain aset kapal, sebuah kapal selam serta 2,073 anggota termasuk elemen Pasukan Khas Laut (PASKAL) akan terlibat secara langsung pada eksesais Kerismas siri ke-27 ini.